Lifan-Z/Chinese-poetries-txt huggingface dataset:
青溪第宅鬭鲜妍，最是江家宅可怜。路上行人争指处，桥边遗迹尚依然。南冠辞住长安日，北客归来建邺年。惜此屋庐还似旧，不知曾读黍离篇。
九华境上曾亲历，五老峰前亦屡过。不似三山殊媚好，何须千仞极嵯峩。翠围宛似屏间画，绿折全如水上波。况与沧江苦相近，见来心眼定如何。
当时风俗尚清谈，笑道公心瓦石含。临难此曹皆处女，惟公一个是奇男。一门忠孝真难得，六代衣冠孰与参。墓草没头人不见，令人惆怅极无堪。
中兴江左百余年，人物谁如太傅贤。桓贼寻常思问鼎，苻秦百万已临边。笑谈解折奸雄锐，指顾能摧敌阵坚。平昔经纶才试此，依然赍恨向重泉。
经营东府役纷纷，掘土城壕得古坟。便见双棺垂欲朽，不知何世了无闻。遂令移殡北墉上，仍与号为冥漠君。万事到头成幻灭，祭时犹读惠连文。
一尉为官亦已轻，后来封爵一何荣。骨青相貌由来异，羽白威神俨似生。尝遣阴兵随义旅，不从私铸长奸萌。自当血食钟山上，仍与钟山换却名。
爵以封王从六代，谥为庄武自南唐。缘何血食垂千祀，为有威灵庇一方。魏有钟离寻败走，秦屯淝水辄奔亡。虫生火起徒妖怪，载记还应择未详。
苻秦亲自到淮淝，真有回山倒海威。只遣八千精锐去，能令百万败亡归。虽从太傅求方略，要是将军识事机。庙食如今知几岁，英风隠隠动窗扉。
相君一日到郊坰，步骑俄逢十数兵。拂晓见来殊隠约，中宵梦此极分明。阴山血食当知我，晋帝南巡适从行。事既奏闻因立庙，坡坨亦复享嘉名。
凌晨同作蒋山游，细雨丝轻雾不收。谢得东风如有意，故教晴色渐盈眸。松阴十里青丝障，石磴千层白玉楼。弥望宽平如有此，故应常作帝王州。
两山回处是为干，有塔亭亭高似山。不但装严增梵刹，可能形胜助城关。灯明星斗挂林木，铃动天风吹佩环。陌上行人遥见此，有时东往又西还。
牛头山上有深隈，佛窟何人向此开。过去辟支还示见，分明弥勒又生来。刀如敝尽锋何在，形若销亡气莫回。死复受形胎可入，有无真妄使人猜。
听履辞荣反旧庐，高堂燕坐每申如。肯随流俗趋邪径，要使吾身宅广居。告老未能三阅月，趣归已奉十行书。愿公努力扶皇极，展尽胸中万卷余。
几载英名表一乡，今年仙籍始浮香。恩隆云汉颁宸翰，燕赐韶钧出教坊。父子同登尤炜煜，诗骚为贶转铿锵。愿言努力酬天造，勉使吾君冠百王。
生平心事渺无涯，老去情悰岂复嘉。便合扁舟归故隠，却寻小圃种幽花。痴儿侥幸居前列，朴学流传本故家。第一不宜贪显宦，更烦师友护兰芽。
西川剑阁伟冈峦，虽得峥嵘苦未宽。岂意危栏临楚望，获瞻乔岳峙江干。雌雄并立排锋刃，紫翠相萦绣帨鞶。珍重主人贪好景，邀宾揽秀俯林端。
名利那须较有无，登临乐处即吾庐。兴浓不觉朔风劲，景好贪看晴雪余。竟日送青娱座客，先春解冻跃潜鱼。与君不但分风月，水色山光总一如。
由来腊雪兆年丰，新岁还应与腊同。可喜三阳才应律，便看六出骤漫空。缄藏挚兽安林下，约束遗蝗入地中。积至尺余犹未已，始知嘉政与天通。
歉岁隆冬水不冰，铃斋谁与破愁城。缤纷忽作纤腰舞，照曜俄添老眼明。玉不坚牢终可贵，花非剪刻自然成。大田来岁应多稼，看取仓箱处处盈。
搴衣不待履霜回，到得如今亦乐哉。泓颖有时供戏剧，轩裳无用任尘埃。眉头犹自怀千恨，兴到何如酒一杯。知道华山方睡觉，打门聊伴茗奴来。
旧尹龚熊负令名，至今天日共清明。案头未有人称屈，村里全无吏敢行。满院茶香敲句稳，一帘花影韵琴清。后之学者谁其似，又说陈公政有声。
金华仙伯歌襦久，休父仍孙敛版迟。堂下言高鬷蔑恶，官中事了傅咸痴。苦心才睹千年余，垂翅新翻六月池。接淅中山听余令，征黄敕使立多时。
折羽沉弦思杳茫，南楼依旧倚斜阳。江湖草树不相识，吴蜀舟车秪自忙。万里秋声惊客枕，一天凉月浸胡床。古今多少英雄恨，认取江南旧武昌。
有约携壶九日游，扶筇选胜豁双眸。天空晴送群峰翠，野旷寒生落木愁。浊酒故饶狂士态，黄花羞插老人头。凭高不管风吹帽，坐破屏山一色秋。
木落天高庙妥灵，去来潮汐绕山青。年登民俗饶怡乐，海近蛟虬入杳冥。万里一身头既白，清樽三奠德惟馨。出门更合烧沈炷，青草连云接洞庭。
峒里光阴经几春，峒前苍木垂千寻。不知空谷当年事，谁识庞眉处士心。残月照人吞远徼，晚风吹梦入幽岑。我来须访神仙宅，好听云端环佩音。
江天闲晚已斜阳，静掩柴门对草堂。叶落转枝翻鹘影，星飞横水带萤光。微风得隽驱残暑，新月出音生嫩凉。坐觉秋容转清爽，一声渔笛在沧浪。
下笔非能不自休，清谈未足第三流。梦中读易疑神动，醉里吟诗想鬼愁。飞鹘岂徒惊燕雀，骑馿直欲度骅骝。此君须异无人识，惭愧当年遇褚裒。
修林平沼久荒埃，招领春风一笑回。扫净莓苔分径岸，剩添桃李结亭台。时因休吏文书了，忽作闲人杖屡来。待与邦人同醉乐，一樽何惜少徘徊。
天涯知己集琳宫，文武升沉气味同。仙乐几回来座上，梵音半夜落天中。幻身何日脱尘劫，慧眼于今识色空。兴尽归来情不尽，晨昏隠隠丽谯东。
闲向西山顶上游，碧天高挂晚云收。雨余花气浓如酒，风鼓松声冷似秋。险句每惊神鬼泣，雅怀不贮古今愁。恍疑身在蓬莱境，笑指前溪当弱流。
古庙嵯峨占地灵，四山环抱耸螺青。松坛鹤去云无伴，石洞龙归雨亦腥。弛担樵歌屯别径，倚蓬渔笛起前汀。个中真觉凝眸豁，一点心无俗虑萦。
翠围侍女拥红幢，霞脸调朱笑额黄。共醉东君千日酒，更翻西母九霞觞。人间天上高低影，月下风前自在香。输得广寒宫里客，年年绿鬓赏秋光。
此君清苦真吾似，更对骚人细说诗。松鼎炷香无俗韵，荷盘盛果近儿嬉。人情上下鸥在水，世事纷纭蛛挂丝。已约青山同晚节，一杯当釂莫牢辞。
万象供吟景不悭，文穷催入鬓毛斑。谭犀岂止退三舍，识豹仅能窥一虨。水落旧痕溪石出，风收新雨岭云闲。湖山千里无逃景，都入骚人卷轴间。
检点交房有宿储，楮先生辈亦中书。小王辞客元无用，大阮才高正要渠。挥洒雅宜供五凤，缄题更可寄双鱼。春来触物皆诗料，从此赓酬莫见疏。
赤城往岁南来雁，送客去时岁云晚。客来雁去两三回，怅望赤城天共远。状元此去朝京师，不待玉立春班齐。疾飞一步上芸阁，有梦只报梅花知。
诏使乘轺赴日边，此行何以异登仙。蓬莱路近春风暖，阊阖门开晓色鲜。不用历阶三粉署，便应平步五花砖。有人借问湘州倅，但道皤然雪满颠。
依然雉堞古城基，开创由来自汉隋。南北两门余旧日，黔黎百岁话当时。循山㶁㶁陈公堨，凿石岩岩葛令碑。万丈悬崖如削玉，也应容我恣题诗。
平绿题诗四十年，寻幽不厌水云边。一犂还又耕春后，三白曾来醉腊前。自笑挂冠林下客，获陪挥麈坐中贤。绝嫌幻色撩人思，快睹晴川远接天。
首岁融春卜有秋，晓行犹自索貂裘。身闲暂脱微官缚，市隠何如此地幽。一水相望三里近，十年重到片时留。买田拟作终焉计，真是飘然不系舟。
宝钏金钗盛峡风，遨头争逐去匆匆。旗标阵碛规模古，筵挹晴岚气色葱。宜有明珠酬白璧，空惭瓦缶间黄钟。纷纷雪片呈佳瑞，一饱端知万姓同。
镇日崎岖度远山，远山深处解征鞍。翠环水石四围匝，冻积冰霜一夜寒。月影自催人起早，泉声不许客眠安。明朝直向烟霞去，身在亨衢天地宽。
拳石中虚屋数椽，洞门东辟半规圆。木高长蔽三竿日，人到同观一片天。行路不堪秋后暑，禅床聊借午时眠。山僧为我敲茶臼，相对炉香起暮烟。
黄竹歌成雪未休，黄花渡口上横舟。百钱买酒可能醉，千里怀人不奈愁。岁事只余旬五日，家山犹隔两三州。飞云在目还知否，肯为雕胡一饷留。
香开岩桂露凄清，翠锁晴岚泼眼明。风度南枝乌鹊啭，月斜西坞玉绳横。来游十里水云窟，偿我一生邱壑情。诗句乞君高挂壁，且容鼻息撼雷鸣。
路入潇南地一隅，天开洞府若为模。石扃高透云常出，涧水中通崖不枯。来访恍然惊泽国，醉眠清甚在冰壶。淡岩谁道真稀有，须信阳华天下无。
小别俄惊岁屡周，尺书每每寄江头。逢时共叹君肥遁，投老谁怜我倦游。书足三冬应润屋，诗成千首必经侯。一尊纵负东湖约，尚及黄花碧树秋。
光明台畔旧曾逢，何自飞来碧海东。未问眼根齐等级，要先心地证圆通。八还究竟千光合，四面回旋一视同。坐想玉霄风月夕，超然清对一诗翁。
昨夜花神有底忙，先教踏白入南邦。冷将双眼窥春破，肯把孤心受雪降。矾弟得兄呼最长，竹君取友叹无双。试于月夜窗前看，一在枝头一在窗。
走遍江湖早得名，归来哦句伺帏屏。故人今雨时相过，好酒新春肯独醒。未用阮生三语掾，但遵迂叟四言铭。高明已悟闲居福，当见于门发旧馨。
三分春色二分过，检校花程已下坡。近日顿然行乐少，今年分外负春多。闲身自在宁须禄，俗客相看只是魔。四百病中偏病眼，禁烟禁酒却如何。
恋恋栏干去复留，恍然天地与身浮。水涵空界光无际，山在地州翠欲流。点破琉璃云表雁，足成图画柳边舟。岁阑却自忘归兴，更欲同为雪后游。
东华车马日滔滔，始觉三高分外高。吴越衣冠几春梦，古今身世一秋毫。临流久立迷烟艇，驾月归来认雪涛。琢句不成风又起，寒蒲霜鬓两萧骚。
亭高爽垲耸牙檐，万种森罗共一川。坐使江山归旧观，欣看童稚望邮船。柳烟烘日尘迷渚，麦浪降风翠拍天。民物熙熙乐康阜，可无诗酒与君传。
寂寞孤城野水滨，乱余犹见几家存。女墙落日埋秋草，官树啼乌集暮云。百战徒闻存国步，孤忠谁复吊英魂。夜来遗庙荒庭月，长逐悲笳不忍闻。
倦逢磐石手摩挲，横压乌藤漫啸歌。烟崦坡陀青玉案，寺山缥缈白云窝。纸窗竹屋小盘礴，林影溪光相荡磨。试共老僧参此意，一声唤醒读书魔。
虚名蜗角不撄情，老木棉裘分此生。世事只随今日过，心田留待后人耕。旧书岂厌从头看，险路何妨退步行。俯仰欲求无所愧，举头惟对月华明。
太白楼前雨乍收，画船挝鼓上皇州。肯因离别牵愁思，要把勋名事壮游。千里关河旗带月，一天星斗剑横秋。胸中賸有安边策，此去应当献冕旒。
晓日初临万岁山，宝幢华盖列朝班。九重天上来仙乐，五色云中识圣颜。深殿卷帘香雾袅，近臣传制珮声还。嵩呼齐祝恩如海，散作阳和满世间。
年少谈兵胆气豪，折冲千里岂辞劳。旌旗影动秋风瑟，鼓角声回夜月高。红锦裁鞍新试马，黄金装带旧悬刀。临征自信军容盛，五色团花绣战袍。
八月秋高战马肥，观兵郊外振天威。一声凤吹迎鸾驭，五色龙文杂衮衣。剑戟横空金气肃，旌旗映日彩云飞。令严星火诸军奋，直斩单于塞上归。
紫塞回来雪正晴，王师百万拥连营。马嘶大地山河壮，旗卷长空日月明。龙虎台高千嶂耸，凤皇城近五云生。圣颜有喜天心顺，中外欢闻奏凯声。
海内名山孰与齐，清风掖我上丹梯。鹏程九万扶摇近，世界三千指顾低。瀑挂天门惊霹雳，雨蒸日观出虹霓。太平会见东封盛，玉简金书焕紫泥。
漠漠同云遍海涯，晓风寒逼绿窗纱。飞扬鳞甲三千界，妆点楼台百万家。何处妙歌金帐酒，谁人清对玉梅花。便应石鼎融冰水，乌帽笼头自煮茶。
岱宗东望郁嵯峨，万丈仙桥鸟外过。秦树千年空老大，汉碑终古不消磨。天坛夜静乘星斗，石磴春深长薜萝。记得旧游曾载酒，颓然峰顶放长歌。
极目东山秀色浓，紫霄千叶醉芙蓉。题诗尚记仙人洞，飞珮曾过玉女峰。树老孤桐秋露下，碑残古篆暮云封。何时再醉天门月，卧听清风万壑松。
项王台上白云秋，亚夫坟前草树稠。山色不随人事改，水声长近戍城流。空余夜月龙神庙，无复春风燕子楼。楚汉兴亡俱土壤，不须怀古重夷犹。
据鞍挥指八千兵，昔日中原几战争。追鹿已无秦社稷，逝骓方叹楚歌声。英雄事往人何在，寂寞台空草自生。回首云山青矗矗，黄流依旧绕彭城。
湖光如镜迥无山，耿耿银河路可攀。万象不移天地外，一尘能到水云间。月明孤屿森楼阁，夜静飞仙过珮环。借问孟城何处是，微微灯火绿杨湾。
一雨皇都万象明，东风娇啭上林鶑。火烟亭馆春多少，钟鼓楼台夜几更。枕上故园蝴蝶梦，枝头斜月杜鹃声。银笺欲写长相忆，滚滚江流不尽情。
八月灵槎溯海门，翠云台上醉芳樽。峰头楼合相高下，水底鱼龙自吐吞。万古青天留玉柱，五更红日涌金盆。宦游不尽登临兴，欲洗苍苔颂圣恩。
一柱中流亦壮哉，分明世上有蓬莱。帘开庐阜层层出，船泛岷山滚滚来。夜冷神龙蟠水府，天青仙珮下瑶台。闲将玉管吹明月，勾引翩翩彩凤回。
欲向匡庐观瀑布，便从鼓蠡骤楼船。一声长啸来丹壑，千丈飞流下碧天。洞里楼台无岁月，云中鸡犬有神仙。凭谁呼起巢松者，醉拥宫袍对酒眠。
凿破鸿蒙一窍通，至今传说九龄功。天垂瘴雨蛮烟外，路入炎荒火树中。万里关河瞻北极，两行旌旆过南雄。鹧鸪声里端阳近，榕树青青荔子红。
峡江江上峡山寺，落日峰峦翠作堆。云拥半空楼殿出，天然一幅画图开。仙人采药和光洞，释子翻经化乐台。顾我红尘车马客，题诗无暇扫苍苔。
海上荒台草树平，登临不尽古人情。白云万里怀亲舍，红日中天望帝京。百粤山川秋历落，山城楼阁晚峥嵘。醉来徙倚栏干曲，听彻西风画角声。
危亭突兀倚青山，坐对扶桑碧海湾。紫雾欲生龙伯庙，洪涛先涌虎门关。光摇宇宙花生眼，影动阑干酒上颜。遥望蓬莱宫阙晓，一轮飞挂碧云间。
何年神物抱珠游，遗向沧浪第一洲。五色化成金世界，六鳌擎出宝香楼。光涵蛟室星辰动，影落龙宫日月浮。万古团团天地里，磬声敲出海门秋。
三尺龙泉事远游，越王台上望南州。一天雨过千山晓，万里风来五月秋。江郭楼台蛮客市，海门烟日蜑家舟。临戎不有安边策，应愧常何荐马周。
坐阅人间几百年，双趺浑似后来禅。空空明镜台前地，寂寂红尘境外天。风动法林从虎过，云生咒钵解龙眠。至今月到层楼上，应共祥光午夜圆。
入夜跏趺多待月，移时箕踞为看山。苔生晚片应知静，雪动秋根会见闲。瘦鹤独随行药后，高僧相对试茶间。疏篁百本松千尺，莫怪频频此往还。
临轩策士岂徒然，嗣守丕基务得贤。尔吐忠言摅素蕴，吾縻好爵副详延。爱君忧国毋终怠，厚泽深仁赖广宣。赐宴琼林修故事，朕心期待见诗篇。
秋深欲晓敛轻烟，翠木森围万里川。阊阖启关传法驾，玉津按武会英贤。皇皇圣父明如日，挺挺良臣直似弦。韬武欢呼称万寿，未饶天保报恩篇。
向来懒不赋梅诗，禅榻忘机鬓已丝。月户忽逢双玉立，春风又见一年期。楼高缥缈明霜影，竹冷横斜浸雪枝。尚笑闲尘除未尽，暗香犹著梦魂知。
群山危立接云天，一水东朝会百川。泱漭堪舆无此壮，崔嵬疏凿定何年。千秋跃马兴亡梦，一点飞凫上下船。时有刚风来浩渺，起予高兴九秋边。
桃李层层媚远天，碧芜映带绮成川。英灵旧有凌云赋，混一长看建武年。老去无知经世用，梦归欲问溯江船。请君妙语惊颓懒，一笑诗坛酒社边。
知君夙昔爱登山，特地相携上峻峦。岂但登高如杜牧，故应访旧忆朱宽。凝眸直欲小东鲁，振袂如将近广寒。幸有酒尊供笑语，不愁归路十分难。
散金结客不求偿，落落生平此热肠。七尺许君何慷慨，一朝用世果循良。满城山色侵官舍，遍地溪声度女墙。邑长若逢潘岳辈，肯教名独起河阳。
宝墨光分眄禁春，超然晏坐寂怡神。力辞汉殿从游乐，乞得康庐自在身。黄屋记曾参扈从，白衣犹忆指山人。恐虚立马前宵梦，柱下无材忝世臣。
九仙曾住九山头，仙去山空岁月幽。为爱遍寻方外侣，乘闲便向洞前游。苍苔断处踪犹在，玉局残来子未收。换骨丹砂应几转，吾生结得此缘不。
天涯春色已平分，桃李阴阴昼掩门。黄素久无人问字，绿醽时有客来樽。栖迟未叹流光远，寂寞还令此道存。珍重故人勤问讯，暮年忧乐任乾坤。
北风日日闭柴门，落尽梅花雨暗村。虚阁留春宜夜永，寒炉拨火借春恩。贫知身外亲交少，老觉人间岁月奔。空负平生江海意，只今心事与谁论。
昔日曾闻洗马池，悠然此景在西溪。风生水面波纹细，日上堤边树影低。水底青天沉翡翠，波中明月浸琉璃。何如花下退朝去，喜看鸳鸯戏石矶。
哑吃黄瓜苦自知，将丝就纵落人机。低田缺水遭天旱，古菓安身着鬼迷。贼去关门无物了，病深服药请医迟。竹筒种火空长炭，夜半描龙画向谁。
几百年来灵隠寺，如今却被铁牛闩。蹄中有漏难耕种，鼻孔撩天不受穿。道眼何如馿眼瞎，寺门常似狱门关。冷泉有水无鸥鹭，空使留名在世间。
亭亭百尺接天高，曾与山僧作故交。满望枝柯千载茂，可怜刀斧一齐抛。窗前不睹龙蛇影，耳畔无闻风雨号。最苦早间飞去鹤，晚回不见旧时巢。
白石磷磷积翠岚，翠岚深处结茅庵。煮茶迎客月当户，采药出门云满篮。琴挂葛弦鸣素志，窗开风拂罢清谈。今朝偶识东坡老，四大皆空不用参。
极目烟波远接天，红尘疏处结三椽。不忧风景来朝没，只恐水云到晚连。青黛山边飞白鹭，绿杨堤畔泊渔船。悠然此地真堪乐，半是人间半是仙。
削发披缁已有年，只同诗酒是姻缘。闹看弥勒空中戏，困向毗卢顶上眠。撒手便能欺十圣，低头端不顾三贤。茫茫宇宙无人识，犹道颠僧绕市廛。
元是黄梅旧日僧，事师年老气弥增。翻身飏下栽松镢，转步来分照世灯。皮袋假于溪畔女，衣盂付与岭南能。佳声籍籍能长久，雨过淮山碧万层。
颜舒且对清樽酒，昼永方浓翠幄阴。环珮响溪寒浪急，画图藏谷绣烟深。斑生石润苔纹乱，碧度云飞鸟影沉。闲馆邃风来迥野，隔楼斜日转疏林。
奉命诛求下户贫，抗章恳白上官嗔。与其重敛毒千室，宁以深文中一身。吏务循良邦有赖，士虽贫贱气宜伸。空烟亭下桃花水，好送扁舟欲去人。
诸邑皆山可夜驰，海中昌国力难施。风潮阻渡由天地，期会申严限日时。愿以老身从此免，忍将人命逼诸危。交门山下须臾死，肉食诸公知不知。
天河秋来有时见，秋江人去无还期。南风北风日争吹，三十六宫空泪垂。塞鸿已作随阳去，社燕宁论故巢住。安得胡越为一家，春风来访红桃花。
方见繁红绣小园，已随流水泛前村。人于醽醁真无分，雨共秋千似有冤。投老故应诸事懒，问春能得几分存。不须便作匆匆散，更把松梅子细论。
十年不到此祇园，又为支郎暂出村。犬认行踪增踊跃，燕惊离恨苦埋冤。鬓边但觉新丝长，壁上惟余旧墨存。但问桑麻添几许，世间万事不须论。
往来定是一年一，时节长逢三月三。天气未佳宜且住，树犹如此我何堪。花飞与客浑无与，酒好招人只自惭。安得惠风和畅景，与君方櫂看淮南。
已将身世等河沙，又泛春江看浪花。锦缆牙樯君送酒，蓑衣蒻笠我浮家。淹留日觉青春暮，飘泊风兼细雨斜。安得昆仑能探水，试教来奏小琵琶。
篱边方对菊花黄，又报文移出草堂。三宿敢云桑下恋，四翁终愿橘中藏。泉萦去路常低咽，酒向离亭不肯香。圣代多才焉用我，明年重上乞身章。
不解雕虫赋逐贫，又无饶舌论钱神。遭逢此鬼今番疟，零落吾生有限身。旧学试温浑易忘，新书欲谨自难真。时危壮士乃如此，为报堂堂有位人。
班春故事亦年年，公独推诚远布宣。丽日借黄催麦垅，惠风吹绿散秧田。众鱼入梦蓑衣下，异雉飞驯桑荫前。好咏十奇归乐府，圣朝方采下民篇。
河湟人去锁春芜，三步遥勤一束刍。盛事发挥千古烈，英词嘘动百年枯。故家零落今朝遇，此段孤高近世无。地下结成无限草，待公肃甲破幽都。
金行中否野多遗，越禊诸贤不受羁。天朗气清书上巳，春行秋令纪当时。九原寂寞不可作，一水萦回或在兹。归去庐山定相问，为公关报紫霄知。
献纳论思玉笋班，间因忠谠忤龙颜。一朝锦水连江水，万里何山与卞山。道大可能忘济世，名高那得镇投闲。天教一似苏门下，先到筠阳却诏还。
重入修门已有期，趣装聊此著征衣。帝思宣室名儒对，人喜玄都旧客归。高节不难全晚岁，亨途未必尽危机。愿公且为苍生起，莫向苕溪恋翠微。
抖擞尘埃暂出郊，一藤先访羽人巢。风翻翠浪催禾穗，秋放殷红著树梢。万里家山怀五老，千年活计却三茅。明朝便好乘风去，不学浮屠更打包。
造物小儿不任事，一天元气从淋漓。云中雨降自应尔，山上水行谁激之。幽林汹汹虚籁作，赫日粲粲寒光垂。谪仙独步得兴体，此外篇篇俱比诗。
万仞青空不可攀，天将飞瀑挂其间。一双玉塔倚绝壁，两道白云腾半山。覆器以欹嗟鲁庙，设瓴而建笑秦关。春风一卷出山去，万里青秧抱瓮闲。
英哉神女此江干，德与余姚舜一般。碧草凄凄埋玉冷，清风凛凛矗天寒。求生古患为仁害，处死今知得所难。我自裴徊不忍去，非干潮小故盘桓。
小携樽酒作清游，行到方壶最上头。山在断霞明处碧，水从白鸟去边流。苦无妙句窥天巧，赖有名亭慰客愁。从此江南添胜景，未应独数庾公楼。
招提竹钥不曾关，容我追凉突兀间。石甃阴生寒水玉，天灯烁散火云山。葛巾当昼何庸脱，葵扇非秋却暂闲。所愧岑参聊尔耳，强将诗与少陵班。
举国无人分智囊，满川龙血战玄黄。百年驯致文明地，一日尽为荆棘场。关辅渴思王镇恶，蜀人尤喜杜黄裳。小臣试草中兴颂，准拟还京奉上皇。
灵壁归师愤已平，黄河戍役又虚声。人言万事总由命，天设五材难去兵。国有典刑元老在，地无形势大江横。西风若得淮南信，烦致空山慰客情。
似应沙鹭有前期，装点秋原景最宜。落雨败梧随沆瀣，牵风寒藻舞沦漪。流旋碧玉渠初满，剥尽黄花稻已衰。海里是非休苦恼，不如学取步兵痴。
长檐十尺庇堂东，疏漏从来尽是蓬。日影碎如秋叶下，雨声洒似夜船中。竹因蠹尽多垂地，箬到枯时半掩空。此处想非人所竞，众雄应是不来攻。
摇摇旌旆出洪都，弥望田畴总废墟。羸马不前身突兀，耕夫相视笑轩渠。倚松茅屋斜开径，近水人家半卖鱼。蒲叶向冬犹未割，临风遥忆路温舒。
下马杉松石径幽，暗泉一带抱山流。长廊隠隠丹青古，香雾蒙蒙日夜浮。缺月有情还委照，羁人无语独登楼。急呼老瓦招欢伯，为洗胸中万斛愁。
松江牢落一舟归，中有人惊岁月违。太一自期莲叶是，白衣何恨菊花非。水收四面郊原阔，霜入千山草木稀。已分沧洲付吾道，便应从此下渔矶。
途穷已负菊花期，尚得诸公慰所思。不遣白衣持酒至，共将乌帽入风吹。紫萸秋浅浮觞少，黄叶山高策杖迟。却恨社中人阙一，未将汤餠共追随。
读书怀古恨难逢，不谓斯时乃有公。心自对谈名利外，士知增价品题中。一樽此地论文乐，三迳何年结社同。待得尘踪去留决，别将消息寄东风。
龙塘畴昔擅云烟，破月重来倍爽然。浮玉北堂三万顷，扁舟西子二千年。青山识面争迎櫂，白鹭知心不避船。华发翛翛更何往，一茅终在此桥边。
已无功业上凌烟，且泛扁舟逐计然。自喜兹游胜平日，不知今夕是何年。横空蝃𬟽聊欹枕，满袖婵娟永共船。同社贤豪多载酒，坐添清兴浩无边。
夜来谁共泛灵槎，飞上牵牛织女家。但觉满身天雨露，绝无一点世尘沙。秋将寒玉清风阵，月借镕银泼浪花。投晓归来互相告，等闲休向俗人夸。
浪蘂浮花不足看，岁寒独与此君观。箨龙满野今千变，翔凤何时下一餐。日对吏文潇洒在，天生官地保全难。明年我亦江湖去，尚祝同年乞钓竿。
一从婚宦别家乡，又见西风雁作行。卧念昔言乘款段，梦寻新句得池塘。猿惊鹤怨草三尺，楚尾吴头天一方。归去儿童定相笑，秋容已上鬓边霜。
九日登高是故常，只今何事负年芳。紫萸欲佩凭谁系，黄菊无人只自香。开拓愁边须酒阵，包罗风景入诗囊。遥应亲老持杯夜，肴核横陈画烛光。
碧空无雨忽潺潺，此水何人激在山。塔现玉光依石侧，柱因冰冻沥檐间。长风浩荡更相和，元气淋漓挽不还。欲究本来源出处，湘江谁借一枝斑。
无心谷璧陪蒲璧，有分山光映水光。子贱假令宜单父，渊明终合在柴桑。为氓且尽今生力，责子宁须后代昌。为问故人缘底事，不来同醉酒醅香。
南来日日访人才，始得清诗副所怀。我计已成桴入海，君行初似橘逾淮。十年旅梦思乘兴，千里征尘忽及阶。见说又为勋业去，独能无意侣洪崖。
黑金不肯化青金，奉命来催胆水淋。山骨旧疑天凿透，沟流唯待雨来深。丹无九转如方士，政有三官出上林。却谢黄茅除白发，为酬平日做僧心。
南来风土已安之，事已当还敢故违。铜柱略无功可录，玉关空幸死前归。眼看余剂怜犹在，力凭征鞍觉尚微。此去上还官印绶，却来传授祖师衣。
贝阙岧嶤不可攀，遥分绛节下人间。起元立道几千岁，择胜栖神第一山。膏雨应时丰绿野，真风与世养朱颜。山前老叟非仙骨，怅望丹崖藓篆斑。
北固城高万象秋，烟竿一缕认扬州。试乘绿涨三篙水，要见朱帘十里楼。泪湿宫衣朝雾重，愁熏塞草夕阳浮。隋堤旧事无人问，两两垂杨系客舟。
夜雨鸣檐送五更，不惊高卧最多情。窗间细视花无恙，墙外随听屐有声。数把柔丝堤柳嫩，一奁方镜闸波清。出门眼界殊明洁，但觉春寒处处生。
静观群动亦劳哉，岂独吾为旅食催。鸡唱未圆天已晓，蛙鸣初散雨还来。清和入序殊无暑，小满先时政有雷。酒贱茶饶新面熟，不妨乘兴且徘徊。
旅中多得早朝晴，野润衣襟苦未清。时时数点雨犹落，隠隠一声雷不惊。山入夏来差觉老，花从春去久无情。长汀又涉来时路，麦陇桑村小问程。
急流方了又高冈，日永周旋未觉忙。壁上字多知店老，岭边松茂喜车凉。丛丛乱筿承欹石，帖帖新荷恋小塘。湆澹恶滩应笑我，为虞鱼腹犯羊肠。
瓦欲飞霜水欲冰，蒲团今夜有尘凝。炉寒闲取薪添火，窗暗时将烛助灯。久欲归田游宦客，未能忘肉在家僧。于书更觉心情懒，病眼愁看细字蝇。
近见东郊出土牛，烧灯已过又旬休。酸风鳞面慵开眼，细雨毛空怯上楼。百岁光阴真蚁穴，一年寒燠未鸿沟。偷闲文字聊遮眼，勋业悠悠且掉头。
宝月乘鸾空复情，颇嫌携重爱携轻。犀皮赤柄终伤俗，细骨洪蕉竟入清。格调不殊蒲处士，工夫全藉楮先生。文饶空赋桐花凤，绚丽虚成画史名。
南枝飞影到横窗，点点凌寒学弄妆。玉色不亲红粉镜，冰肌宜褪绿罗裳。向人骄小春先动，越样尖新夜更香。不为此花排日醉，广平真是铁心肠。
文书穷日几时休，得得寻幽到虎丘。望处平芜迷远近，林端飞鸟去夷犹。吴王事古遗人恨，西子名存逝水流。从昔邦君多赋咏，可无一事继前修。
群峰峩峩冲北极，一水如帘泻层碧。岳神自古不许卷，留在眼前蒙怪石。彩霞倒影朝为缘，缺月遥挂当幽夕。非惟只助小山景，却入民田作膏泽。
钓螺江上一耕夫，误挂簪裳计已疏。来此劝农申告诫，要渠僇力事耕锄。田畴耒耜能无倦，禾稼收成自有余。户晓更烦诸父老，俾知太守意劝渠。
二十四峰排玉苍，天开岩洞若堂堂。坛星七点夜横斗，石佛三身时放光。神护奎文常炳焕，仙遗丹灶久凄凉。登临不觉江村暮，归旗翩翩渡野航。
胎仙谁遣到尘寰，尽日清吟伴我闲。不作冲天支遁想，颇疑携箭佐卿还。欲追鸾驾烟霞上，肯处鸡群伯仲间。为语齐云好看取，他年我欲访缑山。
真仙窟宅在人境，应有鸾驾乘云归。物华创见讶三岛，坠脉远来从九疑。有石可砺食蘗齿，有泉可濯凝尘衣。清游未足鸡报午，一尊会合人生稀。
二隽行阡得胜游，清诗传播气横秋。定知余子漫千首，竟使老夫低一头。山是玉壶天里到，水从银汉罅中流。被渠吟作惊人句，压倒乾坤日夜浮。
洗盏试邀从事醵，卧罍忽报步兵厨。良辰不与清樽共，今夜傥羞明日无。未论一缸分雪乳，已拼千日醉云腴。宜黄漫尉今狂甚，听我酣歌入五湖。
生平豪气老难降，南北中分叹此江。多病能消山屐几，清游幸尾使旌双。天连远水碧千里，云护夕阳红半窗。缱绻主人留客意，船头昏鼓又逢逢。
仙人自昔好楼居，黄鹤而今成故墟。高架数椽悬碧落，歘听万树响空除。白云伴向松窗宿，翠虬摩将石壁书。长日怡然还自得，却疑有梦到华胥。
花木新栽一径长，小庵如款赞公房。心清要省铃斋讼，公退空凝燕寝香。已约芳菲供几案，不妨真率釂壶觞。年丰顿觉民和乐，老子从渠两鬓苍。
古洞闳深势崛盘，云连十丈地平宽。水帘纷若排珠琲，石阙依然耸翠峦。绿树成阴期勿剪，清溪当暑不胜寒。数椽傥遂谐幽隠，应有高人咏钓盘。
壮观东南二百州，景于多处更多愁。江流千古英雄泪，山掩诸公富贵羞。北府如今惟有酒，中原在望忍登楼。西风战舰今何在，且办年年使客舟。
坐待银盘出海波，光华此夕看还多。娟娟丰骨清如洗，皓皓冰姿玉就磨。庾老登楼饶逸兴，李仙把盏发狂歌。醉来欲舞尊前影，飞上寒宫伴素娥。
干叶惊飞蹀躞轻，疏枝绰妁鬭酥凝。正怜驿使来冲雪，却费诗翁巧斲冰。天女手高饶剪刻，玉环肌满见棱层。何人醉作罗浮梦，花杪横参撼未应。
诗名鼎鼎号三罗，藜杖经从石上过。铁画银钩难辨认，雨霖日炙莫镌磨。幽泉添砚潺湲响，明月生波感慨多。小立西风吹鬓发，碧罗深处听渔歌。
冈空云散浄如银，石磴层层接九宸。翠竹影摇湘浦夜，碧桃香蔼武陵春。但看此日烧丹灶，不见当年驾鹤人。游遍瑶池归去晚，一声长啸月华新。
西浦鸣榔下钓矶，歌声款乃送斜晖。扣舷互答惊鸥梦，拍手欢呼看鹭飞。山接素琴仙子过，洲连青草使君归。海天空阔家长在，一任芦花雪点衣。
栈阁横空杳霭间，登临酒罢怯凭阑。露零万瓦交光渥，月挂千峰倒影寒。谷煦如春居亦易，亭凉宜夏到乎难。垂檐星斗方争席，好向天门刷羽翰。
天开地辟讵云赊，异草灵苗特一家。不有冈头三女粲，争敷处子六郎花。英雄有种凛生气，白玉微根不受瑕。他时若补芬陀传，端与优昙定等差。
一枕松风入夜寒，晓窗残月隔帘看。梦回竹榻闻钟后，怅绝浮生出世难。还念将军能舍宅，何妨陶令未之官。此身合向山中住，丘壑由来号易安。
古渡疏杨数树青，孤村细草冻还醒。风光直欲催头白，樽酒何人肯放停。小院腰肢今寂寂，天涯魂梦几冥冥。闺中莫道长相忆，客路悲风彻夜听。
栖霞境界何清壮，岳立五峰如列障。三征不复见高人，千刻尚能瞻宝相。摩空老木韵秋声，云屋天岩满意行。夜阑风定月将午，门外呦呦闻鹿鸣。
孰识东坡第一仙，谪来儋耳久悠然。潜心学易忘忧患，筑屋闲居度岁年。兴遣不为哀屈事，情高尝见和陶篇。拜公遗像浑如在，曾与乡人恭敬贤。
公已归为玉局仙，茂林乔木自苍然。乡时寓客共千载，今日新堂恰百年。铁画银钩三大字，金章玉局一佳篇。远烦几似真双美，后世应知两并贤。
一带回环底处山，势如飞楫下平川。须知欲到菩提岸，好是常悬般若船。缆向龙湖宏利济，撑从苦海度人天。当年普照如乘此，无复须巾撒向前。
探幽适兴访仪林，休听春蛙说雨深。翠竹黄花新般若，青山绿水旧知音。禅盟苏晋情相契，酒恋渊明醉且斟。此去雪峰应不远，肯容杖履谩相寻。
早起联镳上翠微，瞰虚历级步嵚𡼭。昔闻华顶莲生藕，今见南山菊满篱。纵眼横看天地阔，壮怀唯有鬼神知。安期引我丹霄路，十里云烟特地披。
迢迢何处觅仙关，翠竹苍崖夕照间。倦鸟依依穿石磴，落花历历点苔斑。春残几负屑霄约，首白宁辞绝壁攀。乘兴相携遥蹑屐，一樽聊与赋青山。
九天飞坠水晶垂，不着人间一点埃。六月惊蜚霜色皎，四时长作雨声来。春晴野燕飞难入，月冷山风吹不开。我欲倚藤看空翠，凭谁挂向白云堆。
起仰高山积有年，忽看岩窬锁云烟。一尘不到非凡地，六月当知不暑天。昔有秦人尝穴处，世从山谷始名传。品题自古因人重，我谩邀僧煮石泉。
得鹿归来一梦中，半生事业总成空。饭牛岂意干西伯，寻马何须访北翁。赵既有辞难夺璧，楚将无事叹忘弓。南薰正解吾民愠，且弄朱弦奏晚风。
归来白鹿岩边屋，清得门庭冷似冰。公事中原双短鬓，帝乡孤梦一青灯。带烟鉏菊闲教仆，和月折梅时寄僧。见说道山应咫尺，同时俊彦尽先登。
欲知赵子休官了，贫似扶风马少游。借得琴樽留待月，从教帘幕不胜秋。自携仆出闲寻药，因载书多却买舟。昨日老农来告我，万千乐事在西畴。
喻公策名自先朝，奉常冬官始见招。何因敛退为泉石，可惜垂欲排云霄。处州不城山作堵，百嶂千峰自翔舞。孤高上头天一柱，中有秀句须公取。
城中云日如火催，净光行食声转雷。不知何处白苹起，便有满坐清风来。莫言作楼非急务，翁当运斤儿执锯。待得三间著此风，病叟扶携上楼去。
江东文士称数人，宝冠霞珮朝灵君。卢敖善游指天去，吕望应招离海滨。有书不止问无恙，平生怀抱陈案上。会看作意鸣朝阳，阴狐夜短空惆怅。
子美太白常住世，佳人栩栩梦魂通。泻落天河浇汝舌，移来不周荡汝胸。千家锦机一手织，万古战场两峰直。孰南孰雅唤莫前，虚箫浪管吹寒烟。
喟昔洛门初上石，未久翻遭禁书厄。沈公秘藏百载余，高阁突兀共堆积。万物散聚常横陈，汀花岸草从纷纭。海云化雨龙正起，想象向来悲获麟。
大心觉也无亏成，小心沤也随灭生。道人常与帚柄行，遇其欻起须扫清。世间亦有无根树，又言朗月当空住。劫尘颠倒不自由，只笑本来无扫处。
一村一船遍一邦，处处旗脚争飞扬。祈年赛愿从其俗，禁断无益反为酷。喜公与民还旧观，楼前一笑沧波远。日昏停棹各自归，黄瓜苦菜夸甘肥。
驯乌得食常好鸣，灵茅无种还自生。魂浮魄散莽何极，耿若有见悲难平。山脉迢迢绣峰住，墓气腾腾缕云去。鲛人抱宝夜出游，指点今来着亭处。
怀玉湫龙懒心性，六月困眠祈未醒。广文偶来亦同病，买田施食殷勤请。谁知领县春风边，嗔蛟怒鳄腥熏天。须君一念晴雨若，遮莫雇僧输俸钱。
数年之留能浩浩，一日之别还草草。念子身名两未遂，令我衰病无一好。古人探道从妙年，今人重耳轻目前。不愁好龙龙不下，只愁爱玉酬石价。
翻翻文若秋江生，幽幽诗如寒涧鸣。前岁淹徊下巴峡，今年憔悴出京城。凭问天边五色羽，何事飞来复飞去。昔人但苦樊笼悲，岂知此日笼无处。
西方之人美无度，眷此南邑朝阳鸣。如锥出囊拟砭国，似璞有价空连城。三仕郎官老将及，一去郴州唤不譍。朔风吹潮没复涌，渡口野梅飞碎琼。
曹子苦心怀百忧，古人远矣思同流。平生未得雄豪力，今日便肯卑微休。麻源洞里琼叶雨，南草市上芦花秋。十年老语为谁了，西望沧江空白头。
美人昔来芙蓉傍，山为发灵水吐芒。美人今归在何处，箫哀鼓悲葬前冈。我欲从之似云出，友风子雨游四方。梦魂无凭不可挽，坐揽衰涕终摧藏。
玩书岩里刻成真，水帘花鬘春复春。一朝敛策去何所，来者对之如古人。美哉骨清神亦爽，西瞻匡庐东雁荡。满车图画常载行，到处名山留塑像。
东堂质疑匙启钥，西厢坐讲水赴壑。本朝合选经博士，万里那投郡文学。东风吹散石门冰，吴人送去蜀人迎。雪山峩峩大江满，柁楼过之清又清。
近时术人多莽荡，要把虚名随妄想。神王虽去形不拘，尺直须防寻有枉。从来钟鼎无山林，老去岂复少年心。若言部位许亏阙，已早腾踏非埋沉。
法曹冗散人不管，闻道自要纷华损。常平筑敖米山积，读书岂知米尘满。归来依旧茅盖亭，焉得舍学干时卿。不然天上读书去，蓬岛瀛洲无限清。
王孙生长安仁宅，亲见宣仁靖家国。艰难身后苕水头，举目湖山非旧识。孩儿负土成新阡，手种拱把皆参天。皇天报德无穷年，蟠根翳叶藏云烟。
斗杓点翠为此城，四郊环拱来遥青。知君欲览众山小，取砖磨就天上亭。身心合于高处著，万象不语森凑泊。古今月色递浅深，志士可惜虚光阴。
秦声鸣呜何处村，楚些行欹愁断魂。光风自泛灵草碧，朗月岂受顽云吞。坐具平铺佛叉手，空劫以前人总有。一文全舍绝乘除，得福便过昆仑渠。
左原冢孙产巴东，山灵地秀兼长雄。自小赤心天与通，可惜五十方治中。北风吹沙暗中渡，不合吹君落南去。水有子鱼山荔枝，借我箸食前筹之。
乃翁掩亲醵州里，自云先世曾如此。汝今谋葬无置锥，况有满族丧累累。春风未回万山赤，秋霜忽至凋寸碧。鸱鸢利觜魄凛然，闻者应垂最后怜。
花溪初逢日苦短，橘洲重寻意更长。天催鹡鸰玉楼去，漱流不并龙洲旁。春风忽高行旆起，酒尽何如添野水。古来交契看老时，与公安得轻别离。
秦侨洛寓随南公，新条复欲无开封。亭名若有土断法，郑圃岂在章泉中。旧鱼遥应化龙去，今鱼且复波间住。人为鱼计鱼未知，今乐莫忘昔日悲。
怜子昔参江上僚，前功如日鬓萧萧。莫轻小县深谷里，续丝运轸琴方调。薄冰未随野梅结，和风已催山杏发。廋文露巧众术同，一心之纯天与通。
颇聋早谢葛亮辟，少吃善著杨雄书。篱风索索苦瓠晚，山雨重重甘菊疏。今人相轻多匿笑，古人自许堪同调。咀芹嚼藻泮有宫，先生手提终化龙。
太学奏文夸第一，国子先生里行立。岭南梅花太枯涩，花岂唤人人底急。炉亭雪深叫孤鸿，传书为愬明光宫。云翻雨覆古来有，不如堂堂金石守。
隠侯之郡成公宅，辞流屈注回理窟。前辈渊骞晚凋谢，后进由求蚤超绝。圣朝论士皆公卿，千乘何足留高名。春风无痕万情化，尽付双溪舞雩下。
子昔苇间从我游，未曾一语相报酬。文杏将非庙廊具，涧苹况是王公羞。子今欻往西湖上，灵雨彩云供笔仗。深思直道佐明君，蛰雷震空天下闻。
昔时师友尚草创，忆子诸父勤磨砻。春台自令车马绝，桂树未厌铃旗重。侵云切月绛一炬，拥坐排檐青几峰。莫云空洞岂无物，读遍五车江水东。
感格谁知汪仲举，步虚未了龙来语。会稽秦望都洗清，越人唤作提刑雨。我惭老惰无精勤，累月唤龙龙不闻。水南早禾贪结实，一夕烂死为泥尘。
猺啾獠唧闻鸣琴，十指如玉无哀音。应怜听者未洗耳，衡山高兮湘水深。君今幅巾鹓鹭行，切勿著带貔虎傍。软荷刺少离棹短，柝桐花多班露长。
嗟我与公同澹泊，一生一死又凄凉。经纶传世止于此，老病著身行自当。挂壁断弦从别调，拂天野水渡新航。暮春未有风雩伴，且合遗编住冢傍。
两地旌旗一闰中，十年监牧九卿崇。安舆遍就东南养，遗俗将陶雅颂功。爱护元身如宝玉，节宣时序戒螟螽。遥知独上千山路，处处梅花逐暖风。
江左诸贤尽凋落，迩来名字未深知。愿公年德加前辈，救世勋庸莫后时。国重四维人建立，天还一统道藩篱。弥纶康济何曾极，自古忠臣不远期。
交游盛处失𬴂骖，笔砚穷时绾碧蓝。骥老尚能舒骏逸，龟潜终不慕芳甘。寿过捌拾人人羡，恩在乡闾事事谈。埋没平生无限意，夜深樵唱起溪南。
绕湖秋色去茫茫，塔立峰端表自强。因上岧峣览吴越，逆从开辟数羲皇。暖风驻帽严公会，早闰勾花绊客觞。闲却陶潜玩幽独，可怜车马共谁忙。
中洲之中十树梅，蟠枝着地照蒿莱。即非无主凭谁伴，自不冲寒要早开。午蝶只随游子意，暮笳难写遁夫哀。幽怀寂寂天应笑，插向归帆雪满桅。
日日秋风江倒回，江边执手重悠哉。两山只欲当中住，一舸还应却下来。说与蛟龙息豪怒，亦令鸥鹭少嫌猜。吴头楚尾何时极，黏就前诗并展开。
君今结束归何勇，我独栖迟去不能。江水入冬犹浩荡，风帆逼岁合骞腾。相逢论事信徒尔，清坐矢心嗟未曾。想得彭州退公后，夜窗重整照书灯。
每携瘦竹身长隠，忽引文藤令颇严。闻道将军如郤縠，不妨幕府有陶潜。江当阔处水新涨，春到极头花倍添。未有羽书吟自好，全提白下入诗奁。
外补何多只近州，却于中禁賸淹留。晚参国论非无乐，苦说时难更有愁。天下知心古来少，人间此梦觉应休。自嗟不识鄞江路，清泪因公寄海流。
傍水人家柳十余，靠山亭子菊千株。竹鸡露啄堪幽伴，芦菔风干待岁除。与仆抱樵趋绝涧，随僧寻磬礼精庐。不知身外谁为主，更觉求名计转疏。
平生王孙忘太康，承家孝友更温良。鸿冥鹄举须言命，桂死兰摧不断香。古有失时堪恨惜，从今亏处取酬偿。佳城况遇朱公子，大旆高牙属令郎。
舍南巷北水同流，稻菽参差各自谋。不料多材能转物，更怜无地与伸头。蛛丝委架诗书愠，鹭羽空陂菡萏愁。好在夜深明月满，人间地下两悠悠。
琅琊初址未完牢，犹倚虚名用我曹。自可全将醒前了，何因偏向醉中逃。艰危未肯当时共，诞逸空传后代高。还有远孙留墓侧，绕亭寒叶夜骚骚。
并工催作趁春前，又值春归一莞然。新笋顿能长数尺，晚花宽与待明年。回廊寂寂为苔地，后塔阴阴造雨天。坐睡不惊还自觉，鬓须将老到衰边。
白头几度逢重九，方是今年种菊花。衰病自怜何处看，馨香聊向小园夸。讨论摇落生光怪，暖热风霜与丽华。正好行吟君已去，别移秋色付谁家。
塞户低眠畏北风，诗来唤起自江东。林迷久已随牲鹿，磐止何曾有渐鸿。常日锥刀希楚富，千年铅椠讳丘穷。莫将新意翻棋局，一等成亏付国工。
风树秋悲乞暂闲，寿星宵陨几时还。子同房杜经纶地，夫在荀陈伯仲间。恩重七封开表海，行高三美勒名山。犹言未足平生养，看即元台恨莫攀。
玉质金章映海滨，养成天德异凡伦。曾颜窈渺关前圣，管葛粗疏付后人。惆怅穷途三讫癸，吁嗟厄岁再逢寅。送公何物堪将去，留在埋铭石色新。
饮冰那得不醒然，北看成南丑又妍。建策须为万世虑，孤忠亦有一身全。星文忍向生前坠，梦事方从死日传。莫指鸣山归路熟，青林黄叶度年年。
容成堂上光华别，谢客岩前意象闲。身到三台良未满，年添九老定谁悭。高期落落尘嚣外，苦论喧喧醉梦间。我欲为公深著语，桂林芝树不同删。
行露空多晓色催，夜香烧断作飞埃。松江鲙好凭谁忆，金谷花浓只自开。玉女云中应尽去，仙人雾里更重来。千年一判禁销得，涕掩寒塘错莫回。
明经六十未收科，自取南官计若何。来岁须将一战霸，浮家今厌百程过。预愁菊蕊行中破，还喜梅花到后多。从古功名致身早，误随陶令晚蹉跎。
枕冷秋山不记年，时时逸想醉看天。吟成绝妙惊人句，散尽粗浮使鬼钱。万卉有情风暖后，一筇无伴月明边。新来王子碑能说，笔意堪将此共传。
九曲弦歌满巷传，儒林声价有谁先。昔怜少学随翁久，今喜新文信汝贤。删后画前元未圣，南花北叶定谁妍。终期猛进一篙力，透过龙门急水船。
我昔髫年侍此翁，自甘穷僻古人同。道修白业曾先悟，官近青云却未通。庭长嫩蝌新戏雨，径存衰柳旧摇风。世间荣落私情尽，留得清名是至公。
阁老今无地上身，黄麻紫诰两沉沦。虚悬东岭来时月，难挽西山去后春。试割冰鲈犹脆薄，重餐野橘尚甘辛。最怜赵子同心事，相看题封泪染茵。
汨罗谩陨离骚经，伊洛源流今更清。自别三年无信息，忽惊一日有铭旌。乾坤未放虚空坏，蛮触犹须事业成。桂树团圆半丘土，春风还许为君荣。
彭泽西山天秘惜，渊明未敢发幽缄。始从石尉兼王尉，洗出前岩到后岩。也只暂时供步履，可能终老卸朝衫。应须却诵归来句，重把家园草自芟。
与君中外情偏厚，嗟我龙钟志已摧。岂有寻常堕泥滓，不教宛转助风雷。花枝买笑前村趁，柳带牵情别浦催。细雨酒亭东望处，应将新语寄潮回。
端庞还有北人风，大雅元非楚士同。此日深探应彻底，他时直上定摩空。离家杳杳百滩外，过我昏昏三伏中。篱破屋荒无路入，荷花招手席门东。
东南作阙叹年徂，远远参司到蜀都。元帅幕中须受辟，生羌界上也分符。闲吟杜甫诗千字，时载杨雄酒一壶。只我衰残望君切，杜鹃声里认归涂。
大厦元须独木枝，李公补处属良时。千年立国唐虞上，一念勤民禹稷思。恨昔寡闻空自误，况今消尽有谁知。双凫双雁萧萧影，孤屿亭边正著黐。
帆来帆去海中山，自笑臞仙岁月闲。忽值巡游防豕突，也叨扈从识龙颜。寺传弓剑烟岚外，门掩诗书浪泊间。待得诸孙上金榜，九重高拱报尧班。
兄弟穷经各一时，百年义塾尚留炊。讲灯常照鹤窥坐，坛杏半红猿拣枝。未奏边功明主惜，将成京秩故人悲。挽君已老应先尽，安得埋铭更后垂。
自耕不要从人得，知在卢南第几街。吴地于今说佳丽，浙人自昔巧安排。包容花竹春留巷，谢遣蒲荷雪满涯。必想新园名字出，故时台馆半沉埋。
曾经天语赞华簪，应是忠多报独深。寂寂孤鸾羞鉴影，辉辉双凤失梧阴。冲心自与家规竞，空性都无世网侵。闻说埋铭亲付祝，照碑斜日下寒林。
雁山削玉上青云，仙侣常游遣俗纷。飞舄可无能少驻，洞箫何幸复亲闻。看承下户恩尤重，宾礼高贤意自欣。忽忆门西贫士宅，蛰雷绕甑黍初饙。
嗃嗃当年女手缝，一家从此更雍雍。性安于善行无迹，儿自为铭笔有踪。闻说湖清见龙首，还疑墓长羃云峰。哀情变化何终极，留泽凌霄绛绕松。
令祖亲扶日驭升，孙今喜复似翁清。恩波再入淮流满，信节初传岭外名。夏木千重添野趣，秋风三叠寄幽情。长年惯唱渔家曲，难听兹晨薤露声。
可但补阙名官日，不逢引裾强谏时。上朝有疏天常纳，下殿无行谁独疑。论道何如出纶晚，督军颇叹封侯迟。凌烟画手今寂寞，豆蔻林高荔子垂。
冰稼初融阙月沉，英豪四坐地炉深。争看麈尾频挥处，难了朱弦未尽音。怪我轻谈当世事，知公默会古人心。空山稳对梅花宿，错向林逋墓里寻。
老我追随亦賸人，研轩标格久成尘。意先远水常趋海，节与修篁自作筠。谏苑旧知欣有信，漆坊新隠叹无邻。梅花应待行时发，野岸山房探得春。
之河绕浦各纡萦，结束楼台稳更清。全与好人修实地，任教流俗趁虚名。儿应自了书林债，泪苦还滋墓柏荣。今岁田荒望周急，乡村忆著倍关情。
寄来南岳第三藁，穿尽遗珠簇尽花。几度惊教祝融泣，一齐传与尉佗夸。龙鸣自满空中韵，凤咮都无巧后哇。庾信不留何逊往，评君应得当行家。
与子比邻计未疏，河梁新驾月明初。老人轻作三年别，强记难忘一览余。节相喜材添局务，寺丞引类借朝裾。只愁恋着衙楼好，回厌家山道不如。
鸦带初阳照广津，兔随斜月满亏轮。瑞登韩笔名尤重，喜动欧吟事转神。不道奇毛妒霜雪，应知雅意合松椿。龟年鹤岁犹嫌少，献与尊堂别纪春。
忆吟诗句与君儿，曾说高宗涕自挥。两地兵休重富乐，百年家活共轻肥。多留萤火明书案，闲看鱼蓑傍钓矶。身内已无尘土僻，霜阡雪坞送将归。
玉研朱弓不可寻，暖风催绿麦成阴。越山行尽见平野，江上水流无逝音。地跨京师都邑壮，俗兼吴楚智谋深。诏书宽大邦人诵，知有贤侯缓辔临。
樊梅野雪扫成泥，桃李纷纷照旧蹊。行子束书轻驷马，主人炊蓐候鸣鸡。百年囹圄荒蓬藋，万里耕桑接町畦。堪笑腐儒何用此，只今飘转楚江西。
草黄木脱何所适，使我感叹生百疾。天骥屡为驽骀笑，良玉空遭碔砆黜。少年壮志思绝尘，只今作计常后人。明堂巨栋吾何有，护竹养花甘隠沦。
好泉好石入君庐，雾锁云封未敢居。若挹风光当豪馔，岂同经史作寒菹。庭中蓍老易无过，畹内兰滋诗有余。只此尽知贤圣乐，世闲青紫亦空虚。
鹅湖鹿洞两优游，吾道南来谁与俦。鄮地传心化已洽，堇山遗教泽长留。空阶向日春风度，栋宇凌云化雨周。声誉已垂百世后，长江虹水不空流。
病卧僧房两月多，英雄壮志渐消磨。昨宵饮药疑尝胆，今日披衣似挽戈。分付家人扶旅榇，莫教释子念弥陀。此心不死谁如我，临了连声三渡河。
画栋朱帘势翼然，鼎新气象冠山川。鹅黄杨柳浮春晚，鸭绿烟波送客船。轮奂不妨农事日，风光好近麦秋天。佐君治简有余暇，杯酒从教尽日传。
身坠千峰不自知，尚修故事水之麋。真居峻岭崇山下，又过绿阴青子时。幻出流觞共顷刻，款留归棹展娱嬉。史君澹泊随民乐，先赋丰年一首诗。
连夕滂沱类建瓴，送将凉意满郊坰。江边草木太半绿，天外一峰无限青。却信神龙元解事，岂容旱魃更争灵。从今怀抱如冰释，闭阁烧香伴六经。
呼得蜿蜒入小瓴，便能飞雨挟林坰。油云顿失千山赤，丹篆尝腾一纸青。汉节可眠知免旷，仙祠屡扣信通灵。欲同此乐君西去，历想三峨旧所经。
长官祷雨信精诚，便觉丰年遍远坰。缫茧齐头丝卷白，插秧随手稻翻青。行𥬠秫酒酣天禄，益长香芽发地灵。守令爱民须表里，君其为纬我为经。
且喜山城未傍边，漫从锦水学游舡。何时官里真无事，是处壶中别有天。岂复江湖增远兴，强凭丝竹写中年。接䍠虽醉无劳著，恰要临流揖望仙。
倚阑一览兴无边，好举尊前药玉舡。一水云昏失罗带，万松风偃舞钧天。早评月旦参群彦，老上霜鬓近十年。解后登临都乐事，酣余争恐史君仙。
帘阴不卷漏乌迟，数朵庭萱也自菲。公退万缘俱谢绝，心空一气自知归。但期菽粟令民足，未觉诗书与愿违。闻旱问龙求一雨，乘凉约客扣岩扉。
闻得江头汹涌声，不知何处雨盆倾。两涯牛马那容辨，一夕蛟龙怒不平。浪尽横汀孤树在，微开顽翳夕阳明。尽饶河伯乘秋旺，潦涸霜寒水自清。
才通香火上高穹，雨脚随收不见踪。岂但五民保狼戾，也缘造物相龙钟。连山柿栗难胜摘，入市禾麻乍出舂。一饱可期秋酿熟，青山绿水即过从。
先得重阳五日来，清江晚日与人谐。共搜磊磊落落句，要敌奇奇怪怪崖。乌帽几容罗此影，黄花每喜近吾侪。山城酒熟浑无客，一笑临风寄老怀。
暇时结客小舂容，路直重岩紫翠峰。云阁翚飞翼鸾凤，石楠盘屈老虬龙。林扉雨过便秋菊，山寺风清度晚钟。快展眉头须剧饮，天开霁色不妨农。
匹马飘然似转蓬，一年两度过湘东。襟间润带黄梅雨，枕上凉生苦楝风。亟亟穷途将底用，区区苟禄有何功。输他燕坐长厅老，默对浓香丈室中。
何物波斯有此岩，岩前岩后著深潭。双猊顾母鱼鳞脊，峙阙迎宾玉笋簪。立塑崩崖天入牖，垂缨宝盖佛留龛。使君劝课亲来此，谩与邦人父老谈。
老鹤回翔去几年，至今岩壑此名传。跻攀分寸疑无路，飞入方壶却有天。白象绿狮呈怪石，神泉深洞隠真仙。细看滴乳流脂处，不是青田是玉田。
卷烟阁西官道长，一水东注襟沧浪。山连踞虎岩如屋，栈接飞鸾石作梁。田野四时歌乐土，关河千里隔蛮乡。我来九载叨民牧，亿万斯年说太康。
厚德良多积善根，贤才他日在儿孙。当知相里非凡婿，岂有陈平久席门。五老绘图千载誉，群公诗礼百年存。凭君挟取传家学，青史贤良有后昆。
昨夜刘郎叩角歌，朔云寒雪满山阿。文章无用乃如此，富贵不来争奈何。邴郑向尝依北海，晁张今复事东坡。吹嘘合有飞腾便，未用溪头买钓蓑。
三见先生道愈尊，言提切切始能安。如今抉破本根说，不作从前料想看。有物有常须自尽，中伦中虑觉犹难。愿言克己功夫熟，便得周旋事仰钻。
刘郎踪迹若为疏，蟹井山前似里闾。少小麻风今半愈，长成项疾喜全除。丰年谁与尝新稻，吉日因知仄旧庐。何事别君才百里，可堪终岁断来书。
千山匼匝绕三山，尽属危楼一觑间。云汉星辰谁道远，邻家花木不容悭。凭栏要取西湖尽，落叶尤宜朔吹寒。况是先生庄列辈，眼高人境几层看。
谪来谁作久长居，便拟明朝归旧庐。诵遍离骚情不已，读残𫛳赋恨如初。斯翁直是忧黎庶，到处仍看似里闾。父老无人堪问讯，黄昏立马转踌躇。
到处情亲即寓居，从他相狎又相疏。年衰骨肉多埋土，身贱交朋少寄书。万象去来无了日，一元开阖不关渠。逢人问我今何在，寥落空山诵子虚。
千寻好景群峰起，一抹寒烟半壁留。日影渐高鱼网晒，雨声长响桔槔休。种麻卖布皆贫妇，伐蔗炊糖无末游。狂客寂寥贪看月，初旬已看月如钩。
银袍二万纵人多，笔误无如鬼魅何。祇恐有司长莽卤，那知昏病自蹉蛇。交游解散文因怪，门户谁兴鬓欲皤。赖有阿连才思逸，乘槎好好上天河。
按图自古无人到，二百年来户口添。架屋上山成市井，张官近海课鱼盐。估客趁潮撑米入，没人忍冻采蚝粘。仲尼有庙尘谁扫，寺观峥嵘香火严。
醵饮高堂庆古希，名存寔是节常仪。百篇自号懒翁诗，一句谁吟持侑卮。我见前程多险巇，朝闻夕可宁不怡。健如此叟更待时，黄金散尽呼来归。
当年嗽卧丈人家，鼓笛村村改岁华。选肉必多储胃肾，忌鲜缘不啖鱼虾。闺房德义谈虽切，事业身穷报自赊。肺疾晚侵谁是主，看君七十更寒些。
酒樽开处是阳春，有屋休论旧与新。才子绿袍能赋咏，乃翁青冢亦精神。人心多向醒时伪，情话无如醉后真。莫要孟光同遁去，急须荣禄奉偏亲。
休要逢人诵六经，红泉往事已凋零。向来未坏恭王壁，到处闲摇普化铃。几岁寒窗头也白，两篇新什眼空青。还乡旧识多农贾，那得柴门自掩扃。
老夫昨者亦迁居，只是他人借屋庐。道义交亲无罣碍，妻孥虑远自嗟吁。迺翁能殖千金去，令子均分甲第余。醉卧市心年月久，南桥依旧赋归欤。
此来便拟见扬雄，席帽那堪走雨中。漫刺修成还自袖，高门许入不能通。姓名多谢曾相问，粮屦从今未解穷。孟子休须嗔乐克，无车只等日轮东。
老泉早别闽中去，君在姑苏台下生。每见乡闾新到客，便寻香火旧来情。百年念祖心田孝，一种论文眼力明。岁晚已无场屋累，古书真味胜浮名。
吾乡犹自哂吾徒，易道东来话得无。幸有蔡邕过爨下，独怜贾岛作原夫。昌黎俗笔何曾短，永叔文衡不到输。多少科名成底事，聊安飘泊老江湖。
秋暮家书到武林，平江腊尽未闻音。儿添一巽还三艮，诗赋双鱼抵万金。故国桃花应烂漫，北天梅蕊尚沉吟。桥门待补行新令，早趣行装慰老心。
鹅毛散乱三朝雪，乌帽沾濡六出花。梅吐万枝香满室，桐听几曲兴乘槎。蓬莱借问仙仇览，人世何妨醉释迦。骚客平生挥字拙，萧郎为我走龙蛇。
扬子江边犬吠村，苏公宅畔蝶游园。沧波对景标层塔，野市逃喧植外樊。亭榭高低随卉木，门庭光彩属儿孙。本朝名相青毡在，傍筑书斋细讨论。
江浙羁栖怕雪霜，早年听得晚年尝。生涯败意多谙历，节序随缘少感伤。鸭肉馄饨看土俗，糯丸麻汁阻家乡。二千里外寻君话，今日那堪各一方。
昨日宰猪家祭灶，今宵洗豆俗为糜。燔柴夹水明如昼，截竹当阶爆御魑。故国赛还新岁愿，老翁回忆幼年时。才高命薄天相戏，我亦刚肠不肯悲。
一自邻居十二年，几番为客更从前。入同饮酒柴炉畔，出看呼卢竹爆边。鼓吹儿童随处闹，庖厨烟火几家眠。今宵莫恨轻离别，此地蹉跎岂偶然。
君在于潜未语归，姑苏我到事多违。母衰妹弱那能干，妇拙儿顽孰可依。海近一天风漠漠，朔寒两地雪霏霏。行装稍办还家急，年少应须慕虎闱。
交情早已有何蕃，为我扬声梁楚间。秋暮姑苏身自到，春来行李处犹难。十年为客思亲切，一第从人奏凯还。莫笑衰翁频镊鬓，雕虫更拟入贤关。
场屋悠悠四十年，这回弄镜已华颠。也知枯木春稀到，却想寒灰火复燃。高尚难攀生有累，往来莫厌喜随缘。伤心自是离乡客，几度因归上墓田。
乡闾好事喜人传，闻说当初赋断弦。得暇灌花花造化，有方种药药神仙。忽看脚下相随处，又是人间别样天。数亩南园谁更管，任他荒草欲平肩。
离骚休唱逐臣愁，此曲思君可寄不。百岁都来如过客，一生大半似幽囚。那堪泣玉空怀宝，刚道雕虫胜饭牛。山馆无聊春睡美，日高丈五正蒙头。
野水桥边几树梅，岁寒款款向人开。精神别带阳春到，造化匀分腊月来。满眼松筠皆臭味，一天霜雪是胚胎。看花远地身还老，买屋何年手自栽。
万古凌空孤拄轩，百年那得此身存。醉醒欲扫云开眼，兴逸谁归月掩门。走遍莆阳随处有，游观天下见人论。细瞻五岳神来舍，旁耸诸山势更尊。
远看颠狂近转迷，有才老死便幽栖。咄嗟万里云弥合，昏黑孤城日正西。北极河通千涧近，中央天接两傍低。顿令病眼还苏醒，谁向他山更品题。
除却谯楼环廨舍，萧条市井客怀悲。高高下下山无数，浅浅深深江有时。大布红裙猺女著，半规白扇野人持。城中昨夜亡羊豕，闻得谁家虎入篱。
千载蛮风尚有存，此来闻见不堪论。猪膏泽发湘南妇，牛勃涂门岭右村。行客下床调瘴药，吏人抱瓮灌蔬园。岂无佳丽堪娱目，别有凄凉只断魂。
天涯无伴只思渠，知在杭州有故庐。闽岭秋空翔一鹗，融江夏日煮双鱼。合看髫龁登科去，却有髭须落第初。大学好还元祐体，松峬莫便赋归欤。
洞里清溪可泛舟，入观洞府出高丘。老聃尸解今还在，黄帝生前有此不。滴乳解添无数巧，携灯何用不曾幽。乾坤自大人身小，拳石空中作胜游。
不见河南二十年，若为再拜画堂前。来寻八桂瓜期满，归访苍梧莲幕迁。幸对夫人如母在，喜看令子似公贤。府僚共约黄花去，业已还乡种薄田。
维舟江岸偶相邻，还与吾翁是故人。颜貌不知今日改，姓名方记旧时亲。少年壮笔生应贵，白发青衫今尚贫。一笑羊城聊适意，明朝话别两酸辛。
昔人赓诗不赓韵，韵恐不与事相关。后人未得诗中趣，赓得韵来夸甚难。相逢索我一梦吟，我欲可以呈孔颜。若要夜间无恶梦，朝朝心镜好频看。
红泉风俗如邹鲁，易合西华数载盟。莫把肝肠随世变，常分儋石作人情。哦诗岂诧文章好，立教先须义利明。戏问苦庐余子畏，论交何重与何轻。
表里真容拜跪妨，老夫拱揖谩焚香。凋尽双亲一辈行，两世能留独渭阳。劣甥今年七十五，花甲戊辰先戊午。若非相见皆贫苦，多少垆边好歌舞。
我家已破出他乡，如连如卓方阜昌。岂料囊金随后散，一齐开铺鬻文章。我今滨死祗如许，二友犹堪望轩翥。从头借问向来谁，十室九人非旧主。
七夕刘郎开小筵，细君重九病方痊。如何依旧烦纤手，伏枕呻吟到冬首。乃知贵骨真柔弱，老夫此语非谐谑。刘郎他日有公厨，节序无忧恣行乐。
我本三山城下居，谁人共读艾轩书。固无田宅堪归老，纵有文章适见疏。黄石出门多俊逸，白头似子去乡闾。六经正说终茫昧，不遣吾侪意气舒。
福清一半海为田，创邑今垂五百年。伧蛮世革儒风起，西塘生在网山前。介夫凛凛松筠操，月鱼识解文章到。黄檗休夸十二峰，乌窠白屿空餐过。
六经不合穷稍深，入场下笔无知音。吐辞从实理从是，谁肯暮途生悔心。临漳推官韪我笔，累举悮疑当第一。夜光暗掷那有知，群儿久处谁相识。
爱君方始卜邻居，君又移家二里余。日里苦无时刻到，人情便觉往来疏。风霜今岁携杯几，淮浙明年解缆初。兄嫂恩多因怨我，语言虽恶敢嗔渠。
阁倚琴薰诵子虚，果然少壮入乡书。未游唐殿哦诗句，且把牙弦卧海隅。有据论文须博浩，无根话性合驱除。擢犀拔象尘埃里，把出重看是捷途。
主翁面貌不堪夸，却是书中意味华。因地成楼平似陟，开林见树直仍斜。竟日清幽来佛寺，有时问答觉人家。厌随权势贪情话，算杀肥鸡愧满车。
正图奔走救寒饥，喘嗽那堪力已疲。意是无钱休买药，情知有命不求医。旧恩莫报空怀念，新识相逢淡更宜。多少贫交书畀我，触来又得一篇诗。
数亩崎岖带寺傍，水颓沙石古来荒。住山有道神通现，学圃成蹊鬼魅藏。每隔岁华留硕果，早从春事媚幽香。黄橙绿橘真堪咏，胜是长年引兴长。
少长城𬮱老一村，平生好语不曾闻。百年马鬣空埋我，三载鳌头更祝君。幸有邻僧分隙地，岂无座主识雄文。须臾忍死携筇立，更看峥嵘足蹑云。
从来剽窃为场屋，直是无繇识古书。屈指罕能官显达，到头剩得腹空虚。君今身计非谋禄，地有人耕免荷锄。高适学诗年更晚，才名何患不相如。
年登犹藉米船通，去岁那堪一大凶。人死多因饥后疫，秧焦争值北来风。晴空又似骄阳起，罄室谁支此患重。甘雨连朝虽未洽，莳田渐喜泽边农。
慕亲五十叹姚虞，况是行年六十余。方执母丧啼若孺，虽居禫制饭犹蔬。天存屋漏人纯孝，晓到坟头暮倚庐。芝草嘉禾甘露应，少为嫠妇解生雏。
东注流求日本波，西吞金翅玉融河。好开亭馆延三益，横截江潮看万艘。此是人烟生巨海，莫辞鲜食送新醪。网山胜处名贤迹，隔水相迎立两坡。
八卦重来梦一周，人生更得几年浮。看君矍铄犹堪展，似我龙钟只合休。淮广早供词峡兴，湖湘留与鬓霜游。还乡试问同庚客，剩有头颅话旧否。
相识红泉旧日多，年年地上渐消磨。眼青好我今无几，头白逢君喜若何。纵道索居无伴侣，却能默悟自雄豪。细君扫去床书怒，笑答为儒合诋诃。
老慵祗合在鸡群，变化那能慕海鹍。壮岁亲朋多死别，穷途造化与生存。欲寻衣食愁无路，却被妻孥怨少恩。健笔期君今落第，相赒未得剩空论。
向来风月已伤多，谁料中身更被魔。萱草别非资灌溉，桐音何事不纯和。人伦自古无娼妓，世态凭渠暂笑歌。若是此身能解脱，扫除药饵病消磨。
年少弯弓中鹄心，到头衰暮也沉沉。有机悟道书篇懒，无事关怀睡思深。跋扈笑非当日态，低回静向此山吟。拨来自有洪纤韵，牙是天工我是琴。
仙翁早岁学吾乡，我到衰年客仞墙。柳下和风今有惠，江西诗派又传黄。幽居众仰仁山静，默坐身回佛日光。人世大都如梦觉，虽然如梦话难忘。
恰已论心四十秋，朱颜化作素丝头。种田有获须知足，应物无贪亦寡尤。浮世欲回残梦未，男儿休管读书否。任他门户随时变，尊酒相逢且劝酬。
菜羹脱粟布襕衫，酒肉随时亦饱酣。生理傍人那得见，泉源在我久弥甘。此身可是陶成器，来学须教青出蓝。若要参禅垂一问，也胜削发礼瞿昙。
满怀装货出门前，多寡相酬应世缘。取友无他惟会理，逢僧祇此是谈禅。乐生个里真惭愧，用向稠中足裹缠。便谢化工分付足，莫言行李去萧然。
向得追随父祖间，此来重结子孙懽。自嗟三世须臾见，不有余生会遇难。诗社已收风月美，举场祇用秕糠残。百钱聊买时文看，容易如君直换官。
林逋没后几星霜，苦要吟梅弄爝光。两处湖光看共色，一家诗句嗅同香。花开再约谈玄白，驽老那能逐乘黄。又恐来冬随计吏，仙霞不管似羊肠。
三十年前八桂归，西江舡上每吟诗。迺翁收拾传尤切，令子经从是果非。渡海却休贤季路，论文想胜谒罗池。此行况有如皋雉，药裹抛来自画眉。
禅家自古分人境，心地明时境始明。榕樾交阴墙内外，卉花散采路纵横。筑台勾引江山入，凿沼因缘萍藕清。好是炎天亭上宿，便为净土国中生。
两间陋屋榜经鉏，经是心明鉏是蔬。种果始初花可玩，绕墙藤蔓实堪储。若能栖止身为凤，何必奔驰食要鱼。人见此间无五亩，谁知艺圃本宽舒。
湖水当门四面山，旁罗书史坐中间。他人共我何曾有，造物于君本不悭。况是早教缘累少，便知晚与岁时闲。余粮摸得鲜鱼煮，大胜箪瓢陋巷颜。
吾妹嫁时狼狈甚，幸皆存活得年深。有男买屋栖迟喜，见舅开樽烂熳斟。岁值凶荒多饿死，我惭温饱更酣吟。还乡日少生难保，敢觊今番一话心。
偶然空手出州城，薄有田园住福清。晚得次男陪笔砚，秋随举子省坟茔。过淮不拟成僧去，挂纸谁能接迹行。多少陇头无祭祀，此来犹喜剩余生。
本是吾乡少富藏，五年亢旱太难当。麦苗俱尽村如洗，蔬芋全无市亦荒。笑我拟为饥莩去，访君那得酒肴尝。更生一见真欢喜，忍听他人尚绝粮。
袖拂仙风上翠微，山禽窥我怪儒衣。岩编石室真奇趣，烟盖云幢似远围。彩笔不随仙子去，青峰空伴野云飞。我来续就承天赋，铁笛一声横鹤归。
石耸虚岩接太虚，百千年称定光居。未知天上何方有，应是人间别地无。香风影里迎新魄，梵呗声中见落晖。自恨劳生名利役，不能来此共忘机。
地脉流香出翠微，不关传说是耶非。寒风隠隠鸣松涧，急溜潺潺泻石矶。此日无鸾飞碧落，当年有女著青衣。闲将陆羽茶经较，只载中泠一瓮归。
君有新诗题我石，我因吟赏每登亭。塞门雁到云边失，海口山来树里青。几度寄书亲入郭，有谁载酒更过汀。欲知生事全无长，买纸闲传相鹤经。
水波一带隔秋城，不许尘埃接地生。浓露渐成红蓼色，野风添作小松声。客来喜自开楼锁，病去逢人语药名。闲意却多官意懒，旁人传说似渊明。
半掩柴门一径深，山中免见俗尘侵。愁因有酒春生面，老不饶贫雪满簪。旧井远通幽谷水，翠藤新长小窗阴。扁舟莫负林间约，好把清诗慰此心。
骨气清泠无片尘，即应僧可是前身。诗因缘解堪呈佛，棋与禅通可悟人。扫地就凉松日少，煮茶消困石泉新。不能来住城中寺，去买青山约我邻。
意欲寻君忘路远，入城还又出城来。菊明紫色天霜下，鱼没圆痕水垢开。新背古碑藏素箧，冻研山砚滴香醅。竹林好著君名姓，只恐君为禄仕催。
忽看春至复春还，门外烟云没野间。吟有好怀忘瘦苦，贫多难事坏清闲。柳花未散色全绿，杜宇乍啼声更蛮。闻道扫松溪雨后，梦随溪雨到岩关。
数间茅屋残山外，片石崚嶒树影交。给假两旬秋易尽，相寻一舍地非遥。盆栽怪木缘能画，池养嘉鱼不入庖。闻道水松三百步，梦随流水到溪桥。
路逢巴客买猿皮，一片蒙茸似黑丝。常向小窗铺坐处，却思空谷听啼时。弩伤忍见痕犹在，笛响谁夸骨可吹。古树团团行路曲，无人来作野宾诗。
案上一琴书数卷，不须此地有笙歌。厌居市井观天小，喜到君家见月多。叶满地飞随步履，鹤于人熟听吟哦。明朝也向山中去，手把松枝养太和。
一山秋色同谁看，又复相寻出郭来。邻竹种成高碍月，井泉汲少近生苔。忽惊寒事砧初动，不辨晨光户尽开。君爱苦吟吾喜听，世人谁更重清才。
土若丹砂颜色赤，山无高势小成丛。江船未惯行湘水，越客新能下楚风。兰杜满汀过绿草，鸳鸯近日别轻鸿。地涂先识永陵郡，曾看邻翁画轴中。
画图旧识高山寺，今在高山寺里行。千古崄峰长自直，一春潇水未曾清。孤城吹角寒猿应，破屋寻碑野鼠惊。天遣二人来远地，要将新景就诗名。
庙前物景非人世，独独来看路迳遥。船板鹭行干有迹，菊花鹿践曲生苗。合流水急声难尽，过片云轻色易销。黄叶未成伤远思，西风先向客衣飘。
能吟能画俱精到，多得声名在世间。少病高年惟发白，为官远地却身闲。深林有寺唐碑在，古庙无人楚竹斑。物景可吟兼可画，乞君篇幅未应悭。
石路近门方不险，刺桐疏处见僧归。小坡重叠无平屋，四月阴寒尚袷衣。山到道州高莫比，水分湘口绿相围。暮云不隔东南望，一片遥兼白鸟飞。
渭川千亩空闻说，得似君家亦是难。畦仆不知生凤实，野翁祇欲乞鱼竿。忽惊残粉飘苍雪，最喜幽声胜远滩。六月火云飞不尽，谁知此处独清寒。
客路相逢欣道合，未尝一日不相随。仙坛观水天晴后，古苑寻梅雪落时。不娶自然忘世累，云山何苦动归思。行年未老头全白，只我知君为作诗。
每到斋门敲始应，池禽双戏动清波。爱闲却道无官好，住僻如嫌有客多。字学晋碑终日写，诗成唐体要人磨。山民百事今全懒，祇合烟江著短莎。
杖屦相随步野田，坐临阶石和诗篇。要看隔水人家菊，试借系门渔父船。且缓归情知有月，不生酒兴为无钱。寒来莫问家中事，才得身闲即是仙。
别君一百一十日，喜听人传八句诗。只在邻州难得见，却思前任远相随。分名丹荔画成轴，出处子鱼糟过时。近日有谁论字法，似闻检法是同师。
山中白日无尘迹，只有啼禽在树头。土蚁上鞋行径叶，楝花黏手掬溪流。高吟未许常人学，清福多应积世修。新茗一瓶蒙见惠，家童言是社前收。
渔师得鱼绕溪卖，小船横系柴门外。出门老妪唤鸡犬，收敛蓑衣屋头晒。卖鱼得酒又得钱，归来醉倒地上眠。小儿啾啾问煮米，白鸥飞去芦花烟。
千叶万叶翠色鲜，春风吹尽枝上绵。五里长亭更短亭，古人今人千万情。中闺美人念离别，罗衾晓寒梦分绝。陌上杨柳春生枝，陌上行人春不归。
浙水平天浄如扫，客雁飞来秋事早。短篷吹雪荻花风，影落深丛山欲晓。汀芜无绿鲜飙香，一宵声影空潇湘。有人展卷苦思归，梦随翎翅飞沧茫。
水波上头竹枝下，隙月斜穿雪轻洒。东君祇付一家春，俗眼自分宫与野。从来诗子多好奇，寒暖又别南北枝。山翁酒醉不复语，穷馿破帽松风吹。
西陵西陵高插天，武侯庙前寒泼烟。谁知陈侯笔有力，远远移来向君壁。老翁眼见惊愕眙，醉摇屈笔来吟诗。霹雳烧空云劈地，一夜苍虬忽飞去。
叶脱林梢处处秋，壮怀易感更登楼。日斜钟阜烟凝碧，霜落秦淮水漫流。人似仲宣思故国，诗如杜老到夔州。十年前作金陵梦，重抚阑干说旧游。
木犀香残菊花拆，多少秋风吹陇陌。我行欲遍江西州，最后方作筠阳客。筠阳之州水中隔，古来称是神仙宅。今君住此将二年，应识神仙李八伯。
手织白纻纤且长，生著宜热熟宜凉。以比妾心齐素洁，制成游子远衣裳。君心相厚未相薄，衣来还得称君目。愿君服之无弃捐，映君颜貌长如玉。
翩翩长袖光闪银，绣罗帐密流香尘。歌分四时舞一色，渌觞传处驰金轮。急竹繁丝互催逼，吴娘娇浓玉无力。呵星唤月留夜长，十二围屏暖山色。
每日看山山上立，满山风日又秋来。贫家岁计惟收菊，幽径时常不扫苔。新得酒方思欲试，旧存吟轴见还开。凉天在处清如水，能赋惭无宋玉才。
吟楼影在湖波上，吟景长从望处生。叠石拟成幽嶂色，种松移得远滩声。多谙药品曾因病，却著荷衣欲避名。闻说近来心更静，案头惟有一琴横。
山中凡事幸相宜，第一红尘免上衣。寻药每同丹客去，拾薪多趁牧儿归。鸣泉漱石寒蒲洁，宿务蒸泥早蕨肥。不奈邻峰学禅伴，时时来此叩岩扉。
病倦令人懒欲吟，偶因行药过墙阴。烟生园柳暮鸦集，水涸池塘秋草侵。有口不须谈世事，无机惟合卧山林。西风飒飒吹毛骨，且看满园花似金。
突兀禅宫何代余，闲同衲客听钟鱼。身如野鹤栖无定，愁似顽藤挽不除。旧隠定多新长竹，远交全乏近来书。炉香椀茗晴窗下，数轴楞伽屡展舒。
衰颜怕被青铜见，病骨堪同瘦鹤群。出久并荒幽径菊，未归长忆满山云。春风岂识吟人恨，夜雨频于客舍闻。万柳百花好时节，别君愁绪乱纷纷。
昔时陶令弹琴县，今日君为主簿官。地胜不嫌清俸薄，政公还得众人欢。江分九派潮常到，岳沓千峰夏亦寒。闲客欲游游未得，画成图轴乞予看。
接得诗来胜接书，忆君情思豁然舒。却看城里谁家竹，又锁湖边旧住庐。曾有退之怜贾岛，岂无得意荐相如。欲知别后予踪迹，只向此江闲钓鱼。
一拂清风一袖云，紫阳容貌鹤精神。诗因道进言辞别，丹得师传火候真。庐岳峰前吟瀑布，浑仪图上礼星辰。我来暂作闲人歇，多谢仙翁相访频。
每到友朋相会地，未尝一日不思君。小诗曾托乡僧寄，善政因逢故客闻。山上仙踪丹鼎在，郭边溪色市桥分。公余若起吟游兴，游处多应见白云。
一轴黄庭看不厌，诗囊茶器每随身。三年在任同仙隠，一日还家只旧贫。种得溪蒲生似发，教成野鹤舞如人。出门便是登山路，更要遥山翠色匀。
陇上穷年不辍耕，风吹纠笠自翾轻。攒眉且复看天醉，枵腹谁能与命争。李实于今难仲子，柳条何似问先生。不须远觅王官谷，雁荡峰头云自横。
袖中勋业拂云烟，笔底文章响涧泉。已是贵为天下宰，不妨长作地行仙。蚁浮玉斝秋初熟，鹊报银河月正圆。满饮寿觞今夜看，相星重入太微躔。
才出阊门望虎邱，马行冲雨上扁舟。绿杨碧草沿溪岸，白水青苗满稻畴。云雾黯然方润溽，山林蕞尔自清幽。吴王邱墓分无所，英气犹依剑石留。
玄冥相我作山行，卷却重阴放晓晴。但见峰峦互扃锁，不知宫阙隠峥嵘。云根洞穴篝灯入，井底波澜抚掌生。唤客入山还送客，淙琤犹记石泉声。
清溪路入武陵源，鸡犬人家隔近村。拔地一峰危作柱，栖云五洞窄开门。空庭有客扫松影，古径无人踏藓痕。我欲白云岩畔宿，月明一夜听啼猿。
重上危楼意豁然，倚栏检点旧山川。身离城郭尘嚣里，眼到云天杳霭边。只恐老松添岁月，长教修竹障风烟。回思灯火书窗下，偻指如今六十年。
手种寒梅度一春，主人指日是行人。孤根奈久不忘旧，疏蕊逢秋已献新。堪笑世情何恁薄，不知花意却相亲。年年记取栽培力，为送幽香入梦频。
春丁逢上日方中，涓吉修诚荐泮宫。奠璧采璘诚可格，代庖越俎数徒充。八音合奏东南少，一道相传今古同。我辈因文须识本，浴沂好咏舞雩风。
飞廉怒息海天明，十里篮舆出劝耕。陇麦低头须雨意，林花仰面笑春晴。熙寮连辔勤因事，父老传杯识至情。及物无功惭窃廪，丰年有愿是忠诚。
梵王宫殿有仙家，曾此瑶觞醉碧霞。雨过石坛寒象纬，风来祇寺委龙蛇。经翻贝叶相腾瑞，饭熟青精味胜麻。昨日老僧谈妙法，缤纷犹自坠天花。
尘嚣胸次尝苦隘，谁谓一隅天地宽。野色供餐来几上，山光极目在林端。犁耕宿雨春风暖，舟撼清流夜雨寒。却笑贺湖临水寺，闭门不借俗人看。
花木精神面面金，谁将好景作南亭。栗留枝上春风思，𫛸鴂声中脱屐痕。檐后梅樊兄及弟，槛前竹鹤子生孙。我今犹是数旬客，遇意忻时即打门。
架壁珍藏万古书，世间清绝在吾庐。缘瓶香破分家酿，曲圃云开剪露蔬。白日渐随秋意短，故人尽向老来疏。今年种得回蜂菊，乱点东篱玉不如。
青衫著破禁中罗，楚泽吴江几度过。仕宦宛如杯水澹，朝廷空有故人多。渔村疏竹明风旆，烟浦斜阳起暮歌。欲买田园归海上，此身无奈客愁何。
不愁风月只忧时，发为君王寸寸丝。司马要为元祐起，西枢政坐寿皇知。苦辞君命惊凡子，清对梅花更与谁。梦绕师门三稽首，起敲冰砚诉相思。
玉马横江直接舻，青鳌长此镇名都。川云占路通三峡，谿雪冲澜出五湖。不愧授书初志遂，每思题柱此才无。未须击楫苍茫里，坐见中流出画图。
五湖风雪分头去，千里淮山信脚行。涉世真成妄男子，谈诗长忆老先生。塘边瓜茹须频灌，郭外田畴粗可耕。莫倚瘦筇吟白发，浪传新句入都城。
一岛风烟水四围，轩亭窈窕更幽奇。眼中泉石论溪买，行处壶觞逐境移。倦马虺𬯎前日路，寒松偃蹇旧年枝。自嗟老去殊痴绝，一月春愁废作诗。
山中薄业有莱田，出入于兹五十年。夹径两崖几蜀道，沿流十度异贪泉。鹿门莫遂平生愿，屐齿常为险阻穿。晚卜一丘旗岭上，辋川风月为留连。
此是名山第一宫，仙人何在独遗踪。玲珑两洞通玄境，突兀一山为柱峰。水泛红云出幽谷，风吹苍雪落长松。何时觅得人间暇，遍踏烟岚翠万重。
凤箫一去几经年，古木青萝锁洞天。黠鬼不量曾窃药，真人岂碍作飞仙。细看丹灶凝烟地，知有清朝应世贤。欲下苍崖却回首，何时着我弄云泉。
轻衫短帽久尘埃，零落香篝愧麝煤。春半工夫花绣了，社边消息燕衔来。岂无绿野供千骑，幸有黄封可一杯。明日清明能出否，凭谁先为扫莓苔。
冥逐归云入远山，九峰环立似人间。摩挲石刻元和体，矍铄僧谭宣政间。往古来今浑昨梦，只鸡斗酒强开颜。明朝酌取龙湫水，直上层霄不复还。
催粥华鲸彻翠微，觉来屋瓦白差差。初疑淡月霜天晓，忽失前山云幕垂。田父腰镰禾欲耳，行人策杖足如锥。老僧莫笑芒鞋苦，破釜生尘侬更悲。
万叠云山踏雨来，白云依旧冒山隈。尊罍罄尽客怀恶，衣屦沾濡僧意猜。默坐香炉烟起伏，喜闻灵洞石崔嵬。五更清磬丁东响，参斗横空天四开。
鹈鴂才鸣歇众芳，忽看佳菊变秋光。江头雨涨梅同熟，陇上风清麦正黄。莫待重阳拼一醉，不愁长夏自微凉。篱根休遣儿曹见，又说梨花捧寿觞。
明晦从渠造物悭，好天佳月静时看。一轮天外长明彻，万象胸中自屈盘。星逐使来随处见，霜侵台迥逼人寒。休观玉免频频捣，活国须公九转丹。
闻说初年失偶时，回看囊箧鬓成丝。谁知旧室如新室，解抚前儿似后儿。南涧苹生方得助，河阳花落不胜悲。高楼百尺今休上，望着佳城空泪垂。
红云照水春将暮，皓月盈盈院落深。正是佳人行乐地，翻令公子独伤心。床头琴瑟空长在，眼底音容无处寻。寒食纸钱飞满野，一声薤露涕沾襟。
关洛萧条南渡日，龟山往事属龙津。过庭诗礼传宗旨，盖世功名付后人。风宪只身中与外，清忠壮节晚如新。崇兰香歇玉刚折，定与天皇作侍臣。
牛角短歌头半白，龙门峻级眼常青。一官多是春风力，千里俄惊秋泪零。坐想德容今寂寞，梦回耳语尚丁宁。夜台虽闭公长在，有子能存旧典刑。
釜灶朝晡百俭艰，卮匜滫瀡悦慈颜。欲知妇顺妻贤处，尽在姑啼夫哭间。庭下芝兰方擢秀，堂前松桧未应悭。空余马鬣崔嵬在，及见春风衣锦还。
不乐何蕃岁一归，欧阳越客饱京师。腰间未许印如斗，堂上还惊鬓已丝。男子但知三釜计，人生合是百年期。他时此恨凭谁说，见着鱼轩心转悲。
枌榆接影一牛鸣，淑德相传到后生。三世只身长婉娩，两儿双泪遽纵横。苹蘩春涧情何切，机杼秋堂眼倍明。细读古今贤妇传，谁家𫘤女亦书名。
殷勤慈母手中线，缝作行人身上衣。待换青衫朝日去，谁知白帽带星归。别时早觉终天诀，底事能堪跬步违。一路显亲须努力，九原荒草恨依依。
早岁为儒读国风，夫人高节有谁同。至今桑梓传家法，便说苹蘩力妇功。闺内衾裯长自苦，堂前滫瀡得能丰。欲知淑德碑何在，只听乡人叹息中。
闻道夫人遣子时，丁宁捧檄是归期。青衫到手非难事，白发惊心祗自悲。长翣忍听蒿里句，短檠休唱蓼莪诗。九原精爽应长在，列戟松楸莫恨迟。
一脉泠泠绝点埃，方池幽洞自潆洄。源从白石云边出，流向青莲座下回。禹穴鳞游残雪喷，祗园花堕暗香来。可人最是清秋夜，月白沙青宝镜开。
几年岩径违清赏，今日云萝蹑旧踪。刹阁春阴宜燕雀，天池雷雨起蛟龙。崖流玉液空莲座，风激筼筜送梵钟。洞口不愁迷去路，樽前聊与话从容。
西南人物早推先，入践华途誉望全。朱邸谈经忠贯日，黄扉批敕力回天。敬王素学真无负，忧国沉疴竟莫痊。初政遽辜求助意，忍观遗事照青编。
昔年单骑向筠州，觅得歌姬共远游。去日正宜供夜直，归来浑未识春愁。禅人尚有香囊愧，道士犹怀炭妇羞。铁石心肠延寿药，不风流处却风流。
渡水穿云特地来，虚堂深静绝尘埃。泉流舍下蒲萄色，山作人间翡翠堆。解箨娟娟新竹长，弄香细细杂花开。重惟胜饯难为咏，况我初无锦绣才。
松谿竹坞密藏村，行尽杉阴始到门。一鸟不啼春有思，千山都绿烧无痕。自惭俗吏尘埃久，来伴禅僧语笑温。瓶水𬬻香三十载，阅人此地几朝昏。
洞府深沈别有天，翚飞楼阁耸晴烟。诗传玉局惊凡目，丹就金炉记昔年。翠涌千波横绝壁，风吹万籁入飞泉。他时待我功成后，卜室青山绝世缘。
晚节伤弓未足怜，江湖因此累诸贤。名标宇宙千年在，事属朝廷万口传。湘水有情空引些，舂陵无事早归田。多年浪说飞升谶，不拟如今尚悄然。
绝无常住只随缘，石榻焚香向佛前。风折碧梧能几日，鹤巢白塔已多年。无人去刬阶边草，有客来探井底泉。休笑空门长寂寂，近时地上也流钱。
相君曩岁转洪钧，手散阳和处处匀。衮服肯迂今日驾，锦城便胜去年春。珍台多暇何妨醉，左席犹虚正要人。饮罢天边有消息，催归一骑走红尘。
天唤风雷落诏黄，身披云锦护天章。日随汉使旌旗暖，路入韩城草木香。即上星辰扶北极，先持衣钵付东厢。不知今夕端何夕，且向梅花顿举觞。
紫橐仙人云锦裳，碧油幢下受降羌。三边外扫烟尘静，一札中含雨露香。天上即归扶日毂，樽前莫惜醉霞觞。主宾情分今如许，饮罢相携入帝乡。
星轺夜落锦江边，万里来依刺史天。才了铨衡三考绩，便勤督府一金筵。绿尊敬酢青田酒，翠袖争扶紫橐仙。饮罢嘉宾归底处，三槐阴里望貂蝉。
丹青步武是家传，夜泛灵槎下九天。才看收驹霜满节，旋观董饷地流钱。补天有谱行归辅，阅世无疆不计年。饮罢锋车趣东去，座中舐鼎亦俱仙。
西风匹马驻邮亭，茅屋鸡鸣尚未醒。野寺秋声三径竹，石桥云气一潭星。寒欺短褐霜华白，水落平田野蔓青。师友家传今寂寞，欲移文字问山灵。
云出西山雨未成，已闻华表鹤飞鸣。声名未必少黄霸，礼乐正缘无孔明。天下已传新宰相，胸中不改旧书生。寒蟾没入少微去，从此泰阶何日平。
一片诚心并若丹，爱民何止十分宽。不成中国相司马，空使苍生望谢安。广益集思今已晚，以明佐圣古来难。治平一卷黄扉墨，留与君王拭泪看。
隠然风节动朝行，屡叩龙墀贡皂囊。未促相如归蜀道，翻令汲黯去淮阳。便藩自足荣莱服，邃殿谁当补舜裳。急召诸贤固根本，玺书早晚出明光。
扊扅深闭断经过，倒折尘编且卧疴。九十日春晴景少，一千年事乱时多。吟成楚些翻愁绝，鬓染吴霜奈老何。心铁正坚思急试，忆君中夜起悲歌。
楼上从容晓日明，春风随处动郊坰。定知有象根冲漠，未信至真惟杳冥。万化淳时云霭霭，一元亨处雨零零。无言共倚阑干曲，绿满原田水满汀。
人生何事最为亲，不看春容不识春。岸柳细摇多意思，野花初绽足精神。精神识得施为别，意思到时言语新。为报同门须急赏，莫教春去始伤春。
杖策行行访楚囚，也胜流落峤南州。鬓丝半是吴蚕吐，襟血全因蜀鸟流。径窄不妨随茧栗，路长那更听钩辀。家山千里云千叠，十口生离两地愁。
十载忧迫发半华，东山有意净胡沙。公车战策三千牍，腹笥兵书五十家。好佩青萍光夺月，莫惊赤羽气成霞。嗟予本亦轻生者，欲渡黄海掷马挝。
十里长松一幅巾，温汤浄濯满衣尘。石门隔断世间事，仙窟能容鹤上人。已主谢公为北道，更依华子作西邻。红泉可酒兼宜茗，便合躬耕老此身。
太仓云路天黏水，栉比渔家接沙觜。巨艘买放截江鳞，举网遮空暗窗纸。钱多鱼贱俱放怀，成贯不数成船来。今朝纵汝真小惠，好去瞿塘滟滪堆。
美人娟娟似秋月，宫中女儿妒欲杀。恶言忽入恩爱移，自是君王不情察。深宫夜冷调秦筝，曲曲翻成哀怨声。愿得风吹落君耳，回心照妾相思情。
横塘暮烟吹雨来，白鹅叫风双毰毸。鹅儿力小立未定，偎母恋哺忘惊猜。炎歊生欲逃天垓，虚堂有此新图开。芦梢荷叶亦动荡，茹句未吐愁难裁。
冒寒畦菜青黄色，意到春风才一息。踏雪山僧折简来，不学渡江携履只。我方开樽酒如泉，浩然得味无中边。何须随喜楞伽讲，始似闲行白乐天。
黄埃簸空吹赫日，白鸟不度喑蝉声。先生出门数有碍，陋巷粪壤愁逢迎。家山望断围修竹，常说携书伴鸣犊。心无拣择自清凉，臭腐神奇总超俗。
夜虹照饭光如玉，春瓯饤菜肥于肉。周郎赤米太寒酸，潘令紫姜徒记录。饥创塞罢忘贪欲，气定徐行手摩腹。更能运任着衣裳，听尔计高三十六。
农家正旦喜占晴，老圃观风趁早春。两事欲寻强健日，一生常作太平民。绍熙初岁新开历，典册崇仪极奉亲。词拙固难传乐府，水边闲示钓鱼人。
下马东风恰到来，午烟沙际日烘开。长松寂历寒声少，远柳葱茏绿意回。零落欢游逢故地，寅缘幽胜逐深杯。湖边不使侬先咏，枉却今年处士梅。
未春天气已佳晴，病起光风满意明。竹色舞帘金翠活，鸟声穿户角宫成。黄麻天上登周召，浊酒林间慕绮荣。从此寻芳绕阡陌，野翁相遇诧时平。
插花呼酒少年场，烂赏花灯十里香。璧月当天星纬少，珠帘排户乐声长。非缘风景今殊昔，自是情怀老不狂。赢得安禅心似水，碧琉璃照佛龛旁。
东风渐放柳遮门，隔水人家聚似村。渔艇远来夸甫里，僧邻闲过讲慈恩。花繁惯识蜂情性，昼静初闻燕语言。病起适逢春正好，莫教诗思却尘昏。
䰐𩭹绿柳拂垣衣，课蜜蜂忙踏蕊归。须趁一春随意适，极知万事转头非。添罏麝餠遮残火，拥案尘编绝故韦。便当清欢忘肉味，况安淡泊少甘肥。
期会纷然不到诗，拙哉前计只心知。纵当吏散庭空后，争似山行水泛时。柳影半笼明处路，苇声轻窣暗边篱。波神擅此三更月，定讶今宵欠笛吹。
南湖寒食又今年，宿雨连朝洗旧烟。竹叶酒边闲凿落，杏梢墙畔出秋千。游欢殆类前生事，老态惟思白昼眠。明日水边晴更好，只愁归思渺秦川。
闲中滋味谙来惯，懒费心情为节辰。丹篆但期诗祟去，红泥俄见酒壶新。移船遣送随鱼信，洗盏开尝对鹤宾。绝胜渊明过重九，东篱空伴白衣人。
林墅光阴日日新，不因时节强随人。青红雨砌戎葵柳，金玉风池荇菜苹。千载是非均似梦，一朝醒醉肯沈身。彩丝昌歜喧儿女，谁信清吟兴独真。
良宵观月岂无人，未必能看到四更。山载塔灯金笔立，水摇亭槛玉帘横。歌从菡萏香中起，酒向玻瓈盏内明。谁信南湖当暑夜，葛衣风透觉寒生。
景奇天遣助诗豪，意快惭无炼句劳。一夜月晖金碗出，万波风摆玉鳞高。衣冠城里多新贵，酒脯船中自老饕。未著丛书追笠泽，此行扶路且游遨。
半年殊少夜间来，湖上今宵绝点埃。人老纵教过百岁，月圆难保看千回。舒眉酒饮休辞满，冲口诗成不待催。自有一般堪乐处，却言山水近亭台。
矫首千寻古杏檐，远林空处月钩纤。龙蛇薮泽秋声起，牛女虚空夜气添。满荡荷开从北看，危栏塔立向西瞻。绿笺封事精忱达，髴郁天香羽袖沾。
秋近疏飚未转凉，彩盘珠阁已传觞。佳期天上频逢节，却老人间未有方。蟾魄嫩明情缱绻，鹊河斜界色沧浪。瓜盘华锦空儿剧，祷旱于今仰圣皇。
秋暖浑如水上春，意行幽径散衣巾。海棠突过色尤好，荷叶打空芽更新。焉得便遭田父饮，不须真现宰官身。今朝涉趣初悬榜，争睹何妨走四邻。
疏星历历间银河，天澹浑疑泻素波。墙角影低遮月少，树头声壮著风多。平生但念长闲好，万事从教若梦过。要足一诗添故藁，小山池畔更婆娑。
倚栏看月兴难平，载酒还须入涧行。竹顶有时翻鹊翅，草根随处闹虫声。城中岂是无人赏，船里何曾卧地撑。游遍一池心未足，乱荷丛底听三更。
画桥烟重柳垂垂，露湿衣裳透始知。丹桂花香墙畔起，水葓枝影席间移。思量究竟都如梦，恋着休闲煞不痴。夜半江潮声正熟，归来才是欲眠时。
林居多解识秋声，岂是松篁耳惯经。桐杂蝉鸣愁易起，蕉和蛩响梦频醒。琅琅急雨喧荷港，戛戛清风战苇亭。一事古人犹可恨，不言杨柳最堪听。
策策惊飚战素秋，梦回衾幔亦飕飗。不传鸿雁秦关信，可柰苹蘅楚客愁。作赋未须悲落木，挂帆方喜助归舟。何须更借抟扶便，自是层霄九万游。
我自江乡有姓名，相逢契合义相亲。连行几宿来栖草，戢翼常时想避人。石岸风高难到县，今宵船住定为邻。南湖若肯寻幽隠，却把衷肠自缕陈。
未倒花前凿落金，登携那怕嫩寒侵。归牛下陇争浮水，宿鸟随山不过林。衰鬓预吹明日帽，放歌时带故园音。菊烟桂露虽情物，须索高蟾管夜深。
半空飞雨整还斜，翳日游云散复遮。七字吟情书柿叶，一年心事约梅花。关门人识陶潜室，静坐自疑庞蕴家。纸帐蒲龛方用事，更须何物作生涯。
幽芳何事独开迟，寂寞寒金照短篱。老子樽罍方欠此，春风景物最相宜。要随得暖南枝发，肯趁登高九日悲。翻笑陶家门外柳，夜深零落舞腰肢。
居士归来百事嘉，木樨雪里也开花。麸金一掬枝头小，药玉千沟屋上斜。境界许奇非浪得，色香俱静更何加。高寒似我休拈出，微笑从来少作家。
呃喔花冠梦易呼，冻天应遍色模糊。旋听索索敲松瓦，便拟翩翩傍酒觚。一白要从高砌看，双清先喜小山俱。晚檐坐断违消息，待问林深寺有无。
春到林梅得重权，首冬疏萼已争先。移栽尚记陪深斝，静看因思觅近篇。佐世勋庸金鼎味，贪闲怀抱竹篱烟。临风欲寄横斜去，梦绕江城暮角边。
小园春事果如何，分数梅花最占多。贪看满梢初的皪，病妨连日绕婆娑。鸠声唤雨风还至，鹤骨栖愁梦独过。艳阵香天翻霁色，明早拼取醉颜酡。
阴霏非是妒春华，薄命诗人带累花。烟逼艳低侵竹冷，风拦香横逐溪斜。开时数日曾邀客，别后连旬阻到家。檐溜可堪声彻晓，梦中余恨亦无涯。
天鸡催日界窗横，蹑屐看花兴便成。正尔飞霞舒彩珮，尽渠宿雨结珠缨。飘零未带溪边笛，缥缈如临海上城。身世长吟谁会得，华祠梅市总逃名。
沙头晴了便回春，已觉青苹媚暖津。但课浇畦园内叟，何心说剑里中人。超情耐久宁拘远，合处无多颇复伸。待得梅开醉香海，健呼重看老精神。
经年规划种酴醿，柳际春将一再归。蔓草藩墙才放远，海棠桃杏得成围。连宵冷月知予乐，数日条风挟鸟飞。尽写前人题品句，诵声时撼绿窗扉。
阖夜惊飚落树巢，平明沟瓦渐迷坳。鍪函静听来千骑，珪璧遥知委四郊。再白呈祥矜大稔，积阴嘘气遏方苞。池边废沼邀闲立，乍合冰澌怯杖敲。
冻枿归禽易辨巢，烛龙分燿入堂坳。长须喜戒锄荒圃，小队闲思猎近郊。坐许刚筠全直节，行看弱柳发新苞。僧炉遥想煨松柮，犬逐应门认客敲。
晓爱晴晖万瓦融，近山春意便葱茏。敲冰踏雪三旬里，送腊迎年此夜中。仁政果能销运厄，闲家何幸乐时丰。明朝扫径看桃柳，要识天公两样风。
寒缸孤照听更迟，情绪斟量睡却宜。春向岁前三日到，老缘头上二毛知。朱泥逐疫烧灵药，桃板书符换旧诗。但愿明年更闲散，无灾无难复何疑。
霜雪连朝作劲威，暮来吹散景偏宜。未开璧月千秋镜，已建金云十丈旗。脱帽渐看山峍屼，袭裘须判酒淋漓。乘闲书纸休嫌数，簿领丛中怕说诗。
永日柴扉手自关，不惊时序若循环。炼成黄土为真药，守得青苔遍假山。戊己燕知随鸟历，西南樱喜趁花斑。春光莫恨中分过，能使时长始是闲。
每到山堂懒作诗，今朝诗兴觉偏宜。层林飒还阴填户，乱石巃嵷翠绕池。猛欲近前闻紫燕，忽听高处啭黄鹂。风铃不必檐间语，境界非凡我熟知。
老圃工夫愈可嘉，种藤萦树尽开花。人间似我能闲少，石上看云到日斜。樵径有苔休埽叶，茅庵无客亦煎茶。两边最喜添新竹，夕照斜时渐可遮。
岩通道院碧桃妍，别号琅华小洞天。香火微官方称职，轩裳闲梦自无缘。星坛夜礼魁罡列，丹室朝存震兑全。绝粒飞升休漫语，不求人已是神仙。
居闲投课熟为优，似此工夫尽不愁。量涧打船轻似盏，转墙开迳曲如钩。已令山圃收黄犊，又盖湖亭记白鸥。春水画桥桃四百，新年那羡武陵游。
南湖老子太汗漫，第一生来懒做官。钱物用多常是解，权门路便不曾钻。红裙遣去如僧榻，白发梳来称道冠。若没祖财教饭饱，定应饿作壁鱼干。
居士年来更觉痴，竹梢云过望移时。晓窗倦栉犹思梦，夜榻忘眠尚改诗。匹马未能随李广，一丘端欲效元规。客谈休讶无心对，贪看蜘蛛结网丝。
小堂清占景无哗，不向阶前种俗花。过雨家茶脱黄玉，近霜天竹缀丹沙。静眠宁羡蚁来梦，孤坐屡谙蜂报卫。万事一身安分定，关河休用发长嗟。
满襟斜日澹如秋，烟竹湘花结暮愁。几树蝉清新抱叶，一湾鱼乐旧忘钩。蔬盘饱去山家饭，楚调吹来水园讴。此事不教千载识，苦谐时辈祗贻羞。
柴门风卷却吹开，狭径初成竹旋栽。梢影细从茶椀入，叶声轻逐篆烟来。暑天倦卧星穿透，冬昼闲吟雪压摧。预想此时应更好，莫移墙下一株梅。
移居桂隠诗全少，半为支离半为慵。今日一杯才引兴，便成七字不求工。鹤来池畔闲寻水，蝉在松梢快语风。门外车尘红似火，唤渠不应嗫嚅翁。
花柳无情浪占春，浴鹅波暖草方熏。催畊野旷鸣黄犊，瞰客篱疏立茜裙。拼睡工夫便日永，得闲滋味苦愁分。行行快趁风烟阁，莼鲙诗坛要策勋。
清晓啁啾响众禽，共忻暄色上穹林。已如料峭春初景，不作萧条岁暮心。堆径尚看桐叶在，绕篱那顾菊丛深。秦正嘉月将何祝，长寿新芽当酒斟。
野水因晴自少文，淡云当昼不容昏。夹泥船小才通港，洗菜人归定入村。布谷飞鸣随燕去，舂锄俛啄得鱼吞。春风有得诗如许，妙处从来复细论。
半纪移居野水旁，年年尝为木樨忙。若非老树从头发，安得西风彻骨香。数朵折来犹甚爱，满林开后得无狂。今番莫把寻常比，一段清香两主张。
雨深愁入树花飘，尽际翻晴现帝霄。目力壮时苍岫长，心情闲处戏鱼跳。秋云总是诗家物，夜市今连里陌桥。船子不来同载我，却惊翡翠出兰苕。
作者无如八老诗，古今模轨更求谁。渊明次及寒山子，太白还同杜拾遗。白傅东坡俱可法，涪翁无己总堪师。胸中活底仍须悟，若泥陈言却是痴。
岁序推流感世浮，乐闲宜早向农畴。修梧绿减俄过夏，短发丝添剥得秋。千古是非归啸傲，一门酬唱胜交游。祗因名句多难数，常笑区区赵倚楼。
未说香高众卉林，清名先已入人深。衣青萼绿不见珮，屋贮阿娇纯用金。久恨酒肠悭似盏，更输诗字响如砧。公能为办归休计，肯向花前叹陆沉。
要趁清霜未染林，小山同赏桂丛深。已拼醉后缠头锦，莫待风前布地金。兰桨溯流歌客櫂，麝材匀捣付香砧。戈挥就借如椽笔，不信湖边日易沉。
不比先贤傲竹林，鸣驺许过径蓬深。瑰词走送惊联璧，钝思追酬漫注金。岩底幽人矜社瓮，闺中幼妇感秋砧。何如醉袖淋漓墨，一笑人间百虑沉。
江南从识桂花林，岁岁逢秋属意深。夜气未添承露掌，晓光先上辟寒金。玉笙殿迥应留月，铁杵岩高不用砧。争似吾家种流水，拥香亭榭绿沉沉。
遍看韶淑万花林，谁似秋风巧力深。点注红泥千日酒，剪裁紫磨十分金。色迷仙令疑勾漏，香醉姮娥忘藁砧。莫把钓竿烟外去，珊瑚休道海中沉。
心期经岁只秋芳，况有溪山近好凉。天宇荡开暄浊意，岩花催就泬寥香。招寻拟把深枝折，爱护休令背蕊伤。三五冰轮行散影，仙凡同异要平章。
藤杖徐穿竹径凉，地宽那更水云乡。山明屋背髻鬟耸，蝉奏树头丝吹长。蓑笠钓船家自有，轩裳朝路梦俱忘。英雄本志今朝得，十亩香荷著醉狂。
积潦斜阳忽射阶，夜深穿树雨还来。披襟径放清凉入，倚扇微教懒困催。出草乱萤时自照，叫空孤鸟暗飞回。贪吟四鼓犹妨寝，除此人间念总灰。
几年飞梦越来城，试扣柴荆恰快晴。松菊正酬闲客意，烟波真似主人情。黑头据要方行志，绿野当年浪得名。我亦邻乡植桑柘，访公非为忆莼羹。
駮云飞去见晴岚，叠𪩘平湖影共涵。景与新诗争上下，天将真赏冠东南。频来但觉如初到，得侣何妨纵剧谈。归路一弯明月好，闹花风里跃华骖。
曲廊桐树绿阴阴，檐珮风来奏玉琴。但有疏帘知独立，更无尘事恼闲心。雪霜鬓畔谁能免，城府胸中枉自深。二六时辰真快乐，坐禅才罢即行吟。
杖藜如向碧空行，路转松杉面面声。遗庙香残人少到，古台仙去草闲生。都缘世念多时绝，不但尘襟逐境清。却上小舆归寓舍，晚峰明暗紫烟横。
地荒无处可追游，赖有兹山景颇幽。远水一隅横雪练，乔松千丈舞云虬。飘飖霞想生来僻，胶扰尘心老更休。不向是中观月去，城中那可度中秋。
重到虚亭意豁然，望高容易觉秋天。山边旷野全无水，树杂轻烟间有田。极目几时忘去路，西风何日送归船。残蝉更唤斜阳好，衬出金刚翠筿边。
雨后溪流尔许深，枕堤楼阁静沉沉。暂来殊郁登临恨，欲别难禁去住心。倚槛乍离桥百尺，系船犹恋柳千寻。黄昏最喜林端月，影掠波寒彻底金。
晚雨凄微叶未斑，小亭非但揖西山。船行半出青蒲末，塔立参排杂树间。了事儿痴妨剧醉，澹阴天气合清闲。幽居不与红尘隔，退食何能一往还。
夕风轻飏一池香，遥为荷花泛短航。俗子几曾贪韵胜，闲人赢得放清狂。幽栖野鹤林松黑，乱扑流萤水叶凉。会取渭川当日意，不将终老俟周王。
戏选婵娟结伴来，画桥低处侧鸾钗。娲簧静试醒松响，鲁酒聊倾旷荡怀。万事亦须从使便，百年无过任天排。怜君近许同心友，分取湖光到竹斋。
秋林何翅一般香，楚思无穷属野航。不必再参庞老语，要须先会接舆狂。青灯渐向韦编熟，白露初添玉井凉。久矣荡除人我相，莫疑高尚鄙侯王。
顷年寻地喜初来，墙下松飘满迳钗。屈指五经寒暑候，教人一扫利荣怀。南湖又共诗翁住，东寺须连单位排。触景未尝瞒昧得，肯从颜氏学心斋。
纷华尝遍气豪粗，未到衰年一点无。行幛不施机上锦，坐龛祇葺水中蒲。斜斜策杖随棕屦，寂寂闻香对瓦𬬻。若昧那伽常在定，结跏徒费钝工夫。
寄语堂前万玉枝，未须开尽等人归。行云佩杂衣从湿，溅水裙轻步自微。关塞垂杨横槊赋，禁津芳草掞毫挥。为君岂复仍关念，看到清阴碧实肥。
堂成初喜豢髯龙，肯梦当年十八公。宝树未穿烟际雪，钧天先听日边风。成丹得所从春首，栖鹄无声过夜中。谁遣墙阴接芝径，月晴应是费拖筇。
短桥斜路入松林，何止能销利欲心。眼悟一真清浄色，耳通千古泰和音。尺量梢影邀僧记，竹护根茎恐鹤侵。莫讶塼炉多宿火，春晴犹似处云深。
句法参同李翰林，风流依约谢宣城。放怀应喜醉三日，听曲知无误一声。箬叶露方高石室，桂枝香谱度银笙。西清东观迟归去，相就盘跚勃窣行。
夕霭生凉竹径迂，快风吹马出通衢。疏星落落连城阙，击鼓阗阗杂笑呼。竟日浪追河朔饮，几时真在辋川图。归来小憩松棚下，绕烛飞虫索扇驱。
茅屋鸡声过日中，热云蒸雨转无风。形劳自背当年说，句快全夸近日工。破院未成投宿计，枯田犹觊入秋丰。情知必没扬雄宅，看竹何妨揖主翁。
去岁临池未盖堂，暑天来看已多凉。穿花鹭立青为伞，放櫂人眠锦作床。今夏好风帘影动，良宵闲坐月华香。低头笑向阑干说，有汝诗中味更长。
非关鄙性泥林泉，境熟由来意自便。童子静看煎药灶，鹭鸶闲上钓鱼船。隈丛野石云蒸黑，带雨堤花锦压偏。办取一生无别事，饥时吃饭困时眠。
春恨都缘少得晴，雨声浑是落梅声。新愁多病易投隙，薄命壮怀难抗衡。人世只宜常放逸，杏花多爱逼清明。青袍白纻纷然梦，自笑生来入念轻。
履声几月到园稀，雪后烟香特地宜。已见新晴巢喜鹊，更添垂柳客黄鹂。人来有话亦大好，酒不酬春奚以为。今日正晴休怕冷，笑中天地角巾欹。
功用今年百倍加，圃中添就好生涯。大于桤树夜合树，肥似桃花巴榄花。煮酒未尝先问日，袷衣初制渐裁纱。起来不是贪眠在，斋后僧怜未瀹茶。
自料躬耕体力微，他年为圃雅相宜。植茶要是依桑荫，种芋先须纳豆萁。药爱金樱长林薄，花因木槿作藩篱。祗应分绝陶朱富，不愿鱼繁六亩池。
笛簟疏明压砌窗，重阴经日闭修廊。黄梅未长先愁雨，翠树将成拟纳凉。藏袖好书多便看，伏瓶生酒渐堪尝。谁能自缚无涯事，早办风漪百亩塘。
岁晏常多白昼阴，软帘毡帐御寒侵。观书偶要得天隠，作传定难题醉吟。犬吠远闻风绰散，叶凋谁顾雨堆深。湖边莫道春回未，紫草依稀动绝岑。
人间一事最幽奇，病醉皆非半睡时。经纸屏低心正惬，木绵衾暖足慵移。蘧蘧蝶梦萦孤枕，呃呃鸡声过短篱。无奈冲寒早朝客，不知疏拙是便宜。
人前一语撞翻墙，直气西秦本故乡。雪野射麋轻队马，杏园移象矮交床。诗忙渴砚酒磨墨，睡足趄廊花夺香。矫揉尽归官样去，有时闲笑错商量。
不作新诗只改诗，当家功用亦几希。全牛迎刃未能解，六鶂遇风先退飞。欲脱规模还似旧，枉教躯干不曾肥。何如尽付红炉火，免使群公说是非。
迩来衰鬓渐当箝，杖策投𦈡感壮年。得失暮三朝必四，才能人百己难千。顾形真是臞仙薄，琢句何堪大手联。纨袴纷纷能索我，劳君眼力世情边。
菊边莎处坦平居，危迳吾知勉覆车。争似即时三盏酒，何曾得力半行书。鱼乡坐占真清矣，蜂户行看亦宴如。过我不疏君始信，向来犹恐压荒墟。
端的公宜语个中，对山萦碧照清冬。鹤毛雨渍苔钱古，蚁穴风堆橡斗重。已乏尖新陪世话，断无阔匾拆书封。一轩煨芋方题榜，时过松扉慰我慵。
会闲须是莫论年，直把浮生付且然。桂隠欲为山宰相，漆园曾是地神仙。看抄妙句行催酒，更向清流卧泛船。但喜相从得真乐，何心玩世学前贤。
无愁便是乐无涯，看破纷纷眼里花。旋洗杯盂将酒试，重糊窗户把风遮。丹房火鼎频添水，衣柜香炉就焙茶。判却一生闲理会，共君难数第三家。
谋身堪笑若舂锄，甓社栖寒水满湖。近寺偶成莲社似，为园非效辋川图。清樽酒好诗中圣，古冢珠存念大儒。久矣自求无所用，喜君能好柏楸株。
规模浑是野人居，剪结苍松荫屋除。闲把欹眠酬懒架，静便徐步当安舆。青精饭好终延老，紫石潭空总付渠。玩世从来畏人觉，他年方信此心初。
绝怜一见一番新，短直长斜意总真。绕屋便能云态度，问春谁更雪精神。栽花十亩犹嫌少，与我多生定是亲。为惜生香怕闲却，折归聊当散花人。
未办当春句法工，坐来花下泥春风。山高水远须人领，玉洁珠光喜日烘。越女信知天下白，屈平那是泽边穷。明朝风雨从教有，老眼今年已不空。
事因前定漫驱驰，谙尽人间合似痴。万卷经纶大儒业，一生忠愤上天知。长安又见垂杨老，淮甸将兴故国悲。鸡彘竹篱归梦否，会闲方称是男儿。
冻禽先自起多时，暖恋衾重晓不知。栩栩梦回思树绕，绵绵息动离床支。十行犹用午年历，数首初编丁藁诗。腊雪已多春定好，愿求名名檄南枝。
澡灌新宜白氎巾，睡余臞面涤昏尘。三薰衣润乘沉麝，一沃汤柔和芷辛。衰发任从清镜脱，壮心不逐故书陈。消平孤闷将何事，燕坐移时定谷神。
入门黄叶拥危桥，竹里山茶刺乱梢。钓雪亭修人未坐，浮天阁废鹭应巢。百年劳役终奚为，一段风流忍独抛。寄语王家早营葺，他时相对我衡茅。
谒客冲泥路有声，笋舆风里转高城。秋山正要一意看，晓日倍添双目明。浅泺鸱盘思腐啄，孤汀鹤立念遐征。世间似我诗多有，莫漫逢人道姓名。
江浙闻人马少伊，识公因诵雪窗诗。交驰刺字休嫌阻，一见人生自有期。城郭村翁谁问我，亲王娇客罕如斯。鸡声风雨相望处，情致先多会面时。
无射吹铜恰四萱，紫微深处粲前星。木行袭庆联三合，火德流光共一丁。玩鹤怡神资葆毓，闻鸡为善想仪刑。丰年在在歌华黍，鸿鹄高飞万宇宁。
欢声叶气蔼乾坤，荣观于今贰极尊。天予聪明属文子，人推勇智实汤孙。百寮银笔松椿祝，三殿瑶觞雨露恩。久托重晖无以报，芜音常是愧雷门。
我恨填胸三斗尘，略无警句可留春。烟云空外吹成鹤，梅杏枝头长就人。但解时中心独废，自然随处乐常新。诸公要识居园法，第一先教懒是真。
湾洄绿处得鸡声，俯槛山宜柳外明。京洛涨尘衣半黑，邯郸炊黍梦曾惊。榴皮就为翁题好，竹叶能邀我兴成。办此一廛归老计，弄孙相对说春耕。
橘色浑如柿色黄，诚斋有句合分尝。岂为都市颇难得，要是洞庭亲寄将。雨露山中今有味，星辰天上旧无香。遥知老监开奁处，为釂椒花雨一觞。
挺挺风规轶辈流，肯因官誉揜清修。南宫妙画多时见，北固新篇去岁收。每念小人同话此，曾知闲客到门不。平生自笑迂疏甚，趋造才频更觉愁。
两门情义一乡中，祖业还同社稷功。赁舍偶邻逢事少，访余时幸慰诗穷。割符忽为荣亲去，横槊多因得地雄。强饭肯随官职祷，故家当勉报文风。
铜炉熟火暖无烟，一盏清灯纸帐边。迟睡颇如除夜景，新阳方幸好晴天。诗成水阁梅堪折，信断山城雁不传。莫待扁舟叙暌隔，归来身作紫微仙。
同寅心契每难忘，林野投闲话最长。自是文华兼政术，非徒神秀出天潢。临岐暂送鱼符客，指日归来画省郎。诗社不应常寂寞，赖君搜奖出江乡。
遵渚霜鸿散漫飞，江天分序益凄悲。孤生只合群居乐，半岁那禁两别离。发轫固知期远到，望船犹怕独归时。书来岂是寒暄语，尽写衷情慰渴饥。
春到深时味更长，草晴胜似杂花香。清阴渐次迷天绿，白发依稀照领光。逐妇墙鸠知雨近，生儿梁燕补巢忙。擘笺谩记今朝景，朝路归时肯易忘。
纷纷金珮与瑶环，骨相如吾敢妄攀。居处何曾离城郭，襟期终不负湖山。杉旁试履拖云湿，石上敲钩破藓斑。冲晓樵童便来往，思量谁是我投闲。
岁晏怀人水一湄，归鸿去雁各参差。寒风不解频吹梦，疾置何妨数寄诗。酿酒改名聊济胜，和香因谱更求奇。路遥不暇多缾送，一炷同参日渐迟。
论文尝到爱山前，屡费金猊冰麝烟。举世无人怜易绝，今年有子得诗传。慵随肥马轻裘俗，要结高山流水缘。浅拙固难酬妙寄，漫撩春梦草池边。
怀人非特为能诗，襟抱如君坦复怡。三径许时无地觅，一生高处只天知。江湖老梦疏篷惯，灯火凉秋细字宜。此兴未尝殊往岁，水边唯欠咏黄葵。
贪闲常怕拆人书，今日开缄病已无。数纸云情动金石，一篇天籁集笙竽。心交物类相感志，愿在衣冠盛事图。稍稍斯文振吾党，快来青鬓躐华途。
黄叶归根静不风，回塘雪后正浟溶。山林有分吾当去，簪绂方兴子未慷。点检寒荣梅又动，思量暖事李将秾。桥南水北来还往，露布诗篇不必封。
白汗翻浆九市人，清风谁似此论心。壮游淮上官声起，重会都城句法深。久矣求才胶柱瑟，老来逢事不徽琴。漫湖又见香荷发，煮餠须同近寺林。
楼寒鹤骨旧竛竮，别后溪山梦不扃。世事益知推去好，鬓毛浑减向来青。诗篇又见声谐律，才兴何疑刃照硎。愁里不妨同茗酌，古梅园种百龙形。
持节江湘公去久，浙西风月我孤吟。相逢未叙三年话，此事先抛一寸心。风调不因通宦汩，世涂尤见故情深。随人一错终能复，林墅应劳得得寻。
吴中佳地旧长洲，来往空回信宿留。泰伯庙存那暇问，丽娃乡近未曾游。诗翁燕坐迎香阁，闲客归乘钓月舟。想见名章已成集，韦郎何得擅苏州。
湖上初晴擅晓凉，一缄俄坠读书床。月卿星使年年忆，雪白兰薰字字香。闻道江边勤叱驭，也知鸥外静鸣榔。新君未识诗人在，早觐枫宸荷紫囊。
出得荆扉喜欲颠，园夫撑到蜡梅船。包封山土根微脱，束缚溪藤叶尚鲜。搬处侧从新迳里，种时围向旧台边。叮咛等待吾归看，切莫开花小至前。
多幸因愚得养恬，林扃风变陡寒天。杯传蕉叶温成酒，袄织梅花软入绵。经室炉添羊胫炭，道床屏护鹧斑烟。遥思病叟头如雪，冒冷遐征想自怜。
来时雪羽带缁尘，养得摧残病离身。晓浴池宽薝卜绕，夜栖笼阔海棠邻。吟诗屡听狂居士，入梦应思旧主人。且喜载随千骑去，不妨乘势长精神。
风仪不称汩泥尘，清向亨衢快举身。鱼钥麟符行作伴，鹭洲燕巷得为邻。华亭清唳如前日，蜀道高风过昔人。他日侍郎登凤沼，却来湖畔静怡神。
解事昂藏两令威，叫晴隔水要人知。喜渠飞舞开笼日，值我行歌出户时。梅院共期清月上，芝田休费碧雪思。长闲便是延年法，鹤不同谋更与谁。
三年林曲喜谈丛，交荐俄闻得数公。竟觅一官莲幕下，漫添千咏锦囊中。时乖岂但冯唐老，性癖甘如叔夜慵。应是黄花过江路，笑垂双袖立西风。
和篇犹未忽成行，无奈离情杂愧情。风雨连朝难远送，湖山何日再寻盟。饱参屡见从头举，识破悬知到处轻。疏懒祗愁书问少，望君因便却传声。
常日居园不自奇，今朝胜处上桥知。平湖百亩横当户，茂树千章翠绕篱。邻寺钟鱼初历历，里闾鸡犬亦熙熙。隔城更有青山在，朝揖吾家出好诗。
病中何事却懽欣，闻召高安老使君。碧落岂容留绮夏，紫微端要著卿云。朝天续集开新咏，解易玄谈记古文。应笑清臞约斋子，湖边犹恋白鸥群。
笔端有口古来稀，妙悟奚烦用力追。南纪山川题欲遍，中朝文物写无遗。后山格律非穷苦，白傅风流造坦夷。霜鬓未闻登翰苑，缓公高步或因诗。
停骖曾送柳边舟，忽忽今冬病故秋。望远溪山常入梦，写残书信只成愁。明心坐断三千佛，谒帝行归十二楼。临水忆君谁复信，乱烟凄暮白芦洲。
公道欣从禁路开，世家今有伟人来。共推掌学文清手，突过谈兵杜牧才。老眼知人明月镜，时情荐士冷秸灰。诗章活法从公了，要使诸方听若雷。
疆塞声威昔据鞍，筑亭聊此水云看。地连牛斗东南胜，心体鸢鱼上下观。一节爱君通表里，百年耽句置炎寒。莫疵缘岸规模浅，幽洁从来极怕宽。
石湖仙伯住吴门，事业文章两足尊。南北东西曾遍历，焉哉乎也敢轻论。桂园柳色金丝织，笠泽桃花锦浪翻。小大风烟俱自适，鹪巢终莫拟云鲲。
迂疏那可作治中，闲事归来却不慵。晓炷佛香聊作观，晚投社饮亦称侬。荷花制就身宜著，菰米收成手自舂。最是今春多伟绩，万丛兰四百株松。
江左风流燕子家，有人襟度渺云涯。讴歌冯翊今分竹，词藻西垣旧判花。相望每居形迹外，投闲常动别离嗟。因行一见还成阻，谁谓人遐自室遐。
竦踊峰环碧玉城，乱蝉争送夕阳明。飞桥预快登山足，坏塔遥增吊古情。陈迹几年惊梦幻，清文随处振英茎。胡床等到三更看，闲过桐乡或驾鲸。
峥嵘飞藻妙无前，廓廓披怀万丈渊。久矣愿交嗟迹异，兹焉觌面实心先。雪窗政握持杯手，风溆惊排转柁船。名宦祝君诚长语，安心西去试鸣弦。
京廛舆马竞扬埃，何碍骚人独往回。我住水边奚自识，诗如云外寄将来。一从风袖携归看，屡向松亭静展开。应是冰清逢玉润，只因佳句不因媒。
向来投谒未尝频，今日尤宜后众宾。先世年家登政府，时情礼数到闲人。只将忠实酬明主，果见推迁作大臣。何用抚孤多轸念，园花开胜去年春。
出门何许会初心，家有师儒是学林。画古更因金印伟，书丛方称锦堂深。朱橙荐酒随冬蟹，翠蔓披墙引暮禽。每幸酸咸得同嗜，可令倾耳阙韶音。
去程遥指石头城，秋与钟山老气清。䌷绎蓬峦曾正字，参陪莲幕试论兵。时平得计甘微禄，学古无心急近荣。君岂江淮久游客，归来矍铄上承明。
宿雨惊眠变早凉，喜成风便放归航。山云野树水墨暗，芦叶荷花文绣香。藉枕冰藤醒倦思，打帘珠浪发清狂。天围平浦方宜眼，便腹飞帆莫太忙。
向来曾爱叶田田，落日荷花拥櫂前。霜冷不移鱼世界，苇残聊作雁家缘。诗狂顷刻成三首，懒病中间接四边。除此今朝无别事，与君相就乐𦨻船。
天假南湖一段奇，宾朋胥会只论诗。人生未老肯闲日，春色无边方盛时。林外好山看独惯，尘中新事问宁知。从来邂逅宜真率，花下杯传却莫迟。
麝萱沿径缘抽牙，文杏飘蹊白覆沙。过半春光须爱惜，沓来人事费拦遮。妨寻蚁径看排阵，阻向蜂筒听报卫。癖性杜门犹惮此，刺头尘土可堪嗟。
小筑才成赐也墙，传家那是钓徒张。非求世上人看好，但要闲中句律昌。成阵游鯈波上暖，打团飞蝶菊初荒。邻翁莫厌频相遇，会见横翔入未央。
千古风高仰钓台，朱轮新拥得通才。政声易报长安近，家学知从霅水来。半载依仁方恨别，双鱼传信肯慵开。分携强饭休频祝，锋召需贤定挽回。
向来朝列虽知己，台省山林职事殊。勇退近闻辞北阙，醉游唯欠到南湖。心传古学高当代，力把忠言壮晚途。竞说归舟卖金带，囊空想见一钱无。
叠破当年御赐袍，饱看人钓六灵鳌。行藏虽似少中节，识趣不妨依旧高。入梦傅岩初岂意，上书曼倩本徒劳。浮生万事天都了，爱惜君才祝善刀。
澄湖楼畔梵王宫，门外陂塘尽日风。来访故人嗟未值，绝怜秋色与谁同。不遑将母君应叹，始可言诗我未工。须信梦多因境熟，夜深犹在寺门东。
林野相望不隔关，梦魂径到岂为难。恍如天上飞升客，忘却人间走俗官。岩桂直通笼鹤槛，水葓斜倚钓鱼竿。觉来不忍轻开眼，窗外芭蕉战晓寒。
君才霁月破阴分，因物还将比似君。水上风云真解悟，目前意到便成文。轻涛浡突羊头起，急溜爬髿虎爪分。珍重南丰横别派，洗空浮浊几人群。
短笺欣见小龙蛇，谏省初颁越岭茶。甆缶秘香蒙翠箬，蜡封承印湿丹砂。清风洒落曾谁比，正味森严更可嘉。堪笑云台方忍睡，强行松径嚼新芽。
入门疑是洞中天，有此人间事两全。深窈高明俱要景，安闲荣盛未衰年。轩窗处鹤千层竹，风雨催诗十亩莲。闻道从今毕婚嫁，阴功专为子孙传。
路转苍湾静者家，抱墙修竹舞檐斜。佛灯镜照无尽像，书馆池栽成行花。粗有田园真可乐，不维车服更何加。晚来清致因闲取，非故邀君一煮茶。
欲知家住画图中，静向波心漾短篷。粉墨晕开天水色，碧朱堆上柳花丛。云边鸥影来还去，篱畔鸡声西复东。别浦夷犹岂无谓，细看苹末受清风。
步屧沾泥得望新，霁光飞上杂花明。渔篷就向池旁入，山翠尽从窗外横。因想主人持酒兴，直须居士咏诗声。浮生果解随缘足，适意真强爵与名。
风日催荷作老香，便将新句责胡床。重山抱屋临幽爽，四月边湖纳晚凉。扇景不惊蛙黾坐，槃飧还爱笋蔬长。佳宾壮论能投俗，归路谁怜鬓雪光。
身即林园不世功，喜惊今乃有人同。规模内相雄文里，景物时贤杂咏中。前辈风流何敢似，后来评论想能公。谁曾寤寐声形隔，真乐从兹触处通。
出山犹自雨随车，到得溪桥一点无。冷月半明云未去，垂杨成行叶全枯。竹添东墅方清荫，人在南湖已白须。应是田翁喜侬至，旋吹灯火竞欢呼。
天意今年不惜凉，雨声秋后恣淋浪。单衣已觉生𫄨薄，细字初便短烛光。画餠功名孤塞路，守株身世老江乡。吾侪政要无人识，黄叶深林气味长。
百丈慵参老野狐，一双俄得小於菟。眈眈肯听豺声怯，索索当令鼠辈无。既与道人常并坐，何妨童子戏编须。硬黄新染香如蜡，从此书堂不闭厨。
槐叶鶑声两度春，笑言常恨独参辰。相过便说幽居好，别后应多秀句新。贺监湖边山作伴，若耶溪上月为邻。凉秋定扣松扉去，一舸从君理钓缗。
翠舫迎凉避日行，只随风去不须撑。云移茂树添层影，鱼喜新荷触嫩茎。客有何人从远至，天怜吾辈太清生。功名世上虽为急，弄水搴芳未可轻。
青山稳处衲僧家，得趣应难向客夸。春砌浪生金凤草，夏窗低映木龙花。安禅旧日参临济，照影新游爱水涯。酩酊讵论归路晚，壁间贪纵墨翻鸦。
种花千树满家林，诗思朝昏恼不禁。担上青红要逐定，车中摇兀也教吟。虽无蜂过曾偷采，犹恐尘飞数见侵。应是花枝亦相望，恨无人似我知音。
风雨因何犯晓来，不教闲却好诗材。直须船内幽人起，始放天边暖日开。杰阁岂容关一面，长桥浑欲走千回。归时相见逢佳月，忙杀同行鹦鹉杯。
经夕舟行路未赊，不须寒梦早还家。云运冈势通平野，雨溢滩声走乱沙。苹蓼静怜鱼世界，菰蒲遥想雁生涯。玄真便合苕溪隠，莫待摧颓两鬓华。
天公有意作诗颠，入得苕溪未见莲。先放水葓围半里，更将芦叶界平川。明金扇日停苍渚，碧玉环山吐白烟。非是老夫来领略，此中那有地行仙。
暑剧中宵枕屡移，夙兴犹得趁凉时。平冲露气篮舆稳，遥杂星芒筿炬随。触景有诗聊记述，为人无术漫驱驰。须臾假寐谁惊觉，隔岸清风叫子规。
坎止流行总付天，好闲初志独茫然。巢成不去怜林鸟，门外空维念钓船。老矣春容聊索漠，薰兮风序向清妍。雨声未易催愁得，投暇归来意最便。
奔流槛外薄谿鸣，曾入坡仙拄杖声。天目远连山势曲，路头争说县官清。林重鸟爱冲烟没，桥毁人看涉水行。忙里能偷此闲乐，抗尘宁复叹劳生。
拔宅清都去不还，尚留仙事警其顽。灵茅岁久香犹发，丹井功成水自闲。日转空庭松影瘦，雨余幽径藓痕斑。云𫐌鹤驾何曾远，满耳天风吹珮环。
青惜高杉觅望宽，仙庐幽占路纡盘。边花制古装门榜，老桂枝拳倚醮坛。颜色不同轻紫绶，精神常在慕黄冠。蜂巢蚁垤非吾乐，终买云扃种术餐。
羽帔褊褼下赤城，烧松秃兔气尤清。书成胝手怜心苦，神护頳肩觉担轻。万笈云签来北阙，一朝宝翰得东明。明年我欲仙游去，要听岩扃晓诵声。
鲤鱼程阔海茫茫，照眼琼标十二行。矾弟梅兄同旧隠，风姨月姊特新妆。湘滨人远难闻瑟，洛浦才高最断肠。何似香严真实处，鼻端无窍著猜量。
持也眈眈老比邱，吾如松涧瀑春流。经年欲见浑无便，连日相逢若旧游。柏子轩窗翻梵夹，荷香亭上款茶瓯。真成此外无余事，莫说机关向上头。
飞骑原头快着鞭，暮溪呼艇访幽禅。霜轻正属收橙月，雨霁真成种麦天。问答因缘随处是，推敲事业此生专。无尘幸有西偏竹，浴罢从师借枕眠。
旧过吴淞屡买鱼，未曾专咏四腮鲈。鳞铺雪片银光细，腹点星文墨晕粗。西塞鳜肥空入画，汉江鳊美阻供厨。季鹰莫道休官去，只解思渠绝世无。
路转斜桥似梦醒，拥衾摇兀亦身轻。知期岸鹊如相语，匿笑邻翁欲鬭迎。见处青山还委么，遮回居士太呆生。矮篱半路寒球树，新种浑如旧种成。
十丈亭桥稳踔溪，斜阳红滟入船低。枯筇径过荒街北，静院深寻破庙西。游伴苦无成独笑，物情谙遍任难齐。归时早是星烦出，影漾波痕上下迷。
入港晴芜远际山，鹭群翻处绿回环。林隈隠寺僧慵出，桥底通船客正闲。乍喜身心俱寂静，足怜名相惑愚顽。兴阑犹约寒梅发，月下来观侧近湾。
路转溪山果大奇，茂林门径古苔滋。坐余沿石闲听水，茶罢巡檐遍读碑。飞白洒然前辈字，养鱼浴却向来池。菖蒲葺葺仙人发，随我归来与静宜。
湖滨初试暮春衣，缘迳钟残到寺迟。二月梅花还傍竹，一时游客总能诗。横栏著砚争濡墨，断石缘蒲静看池。莫问邻亭是谁筑，山园持酒本幽期。
此客南湖不易逢，几年尘外愿相从。风流前辈亲曾识，兴寄高情老未慵。行柳映门宜著舫，青灯同坐到闻钟。稻畦莲渚临平境，何幸同师觅旧踪。
阔港旁边狭港横，大桥侧畔小桥平。吠人黄耳穿篱走，唤子青裾出户迎。寒日树枯山得势，顺风樯稳浪无声。自知吟写红城景，不让丹青笔作城。
数声初听放船钲，小雨冲凉晚出城。遥见人家层荫合，便无风袖一尘生。园林岂乏清闲乐，鸥鹭须寻浩荡盟。秋色此行方到手，快来诗内发精明。
桃杏空为涧上霞，移根争似觉王家。众香不复推沉水，六出分明是雪花。柳岸风连荷叶上，葛巾人坐竹阴斜。题评更得吾诗后，醒睡从今合胜茶。
姑恶声催雨不来，暑云空际只崔嵬。投鞭得地古佛刹，看竹满窗风叶堆。百岁可堪轻日月，一官才得便尘埃。清泉酌罢犹贪恋，更瀹松黄当茗杯。
趋寺松杉夹径栽，解鞍流憩得莓苔。尘昏金篆牌犹挂，灯暗纱笼殿不开。老鹤就凉临古井，幽禽寻食下生台。诗成漫记檐间柱，去矣何时复此来。
招提徐步已身轻，礼忏僧忙不出迎。侧殿挂灯窥塑像，小廊流水爱经声。心安久矣空尘想，梦异当年记宿生。目送绕门山更好，肯闲何处不堪行。
苍桧阴阴未掩门，闲来吹鬓一飞蚊。香腾广殿游云合，灯绕长廊列宿分。般若心华方照耀，毗耶宝雨自缤纷。世缘即是栖禅境，居士何尝别见闻。
出门残月带晨鸦，飞盖相从纵五花。风绰败芦依岸老，水分洲渚抱山斜。櫜鞬未遂书生志，钟磬聊寻衲子家。何物最能舒望眼，晓云吹霁不成霞。
平望陂湖一望平，当年地群岂虚名。微茫远树山同出，破碎层云日鬭明。更著百千寒雁叫，偏宜三四旅帆征。疏帘揭起从风入，要洗频年郁滞情。
喧喧人语俶行装，广殿灯寒暗古廊。桥截漫滩收夜色，路经层岫吐朝阳。鳞差白石中流见，栉比苍筠夹坞香。爽气正浓诗兴薄，归途应愧挈空囊。
路转溪隅草色苍，烟霏云屋带渔乡。鸡头叶老陂塘暗，狗脊花繁篱落香。景物向人须品藻，太平无地不耕桑。何时秋入丰年社，持蟹来听压酒床。
风晴舒望绿吹林，舣櫂蒿田曲迳深。淳朴山川追古俗，萧闲林谷许幽寻。籝金不必多留子，种德先须善用心。动我耕耘平日兴，浊醪归缓肯辞斟。
气盖两峰蚤食牛，堂堂声誉冠诸刘。直言不愧上方剑，妙句常轻万户侯。仙药了无金鼎效，梦魂空绕玉关秋。当时若假三千骑，岂但区区活泰州。
释和书上已经年，敌骑南来果犯边。太息龟灵成底事，漫闻鸿宝得家传。平生喜踏天山雪，晚岁愁看瘴浦烟。务实褒称曾未泯，不须凝恨入重泉。
望处阴云纵复横，落梅那更两关情。清愁入梦时飞蝶，远树和烟欲啭鶑。多病半春诗债满，经旬无客酒缘轻。湖亭记取初成日，正是菖蒲斫水生。
不负从今浦浦风，柳阴方称系疏篷。窗前细雨摊鱼网，壁上斜阳晒钓筒。肯厌邻僧频见过，有来巢燕亦相容。甘心到老无人采，莫比当年渭水翁。
仙翁眼力信非凡，到处偏工鉴别山。消得好乌巢屋上，旋移空翠入窗间。平生万卷端能合，从此三杯不等闲。莫讶倏来犹属意，野人日用实相关。
剩喜居园野趣成，今春添得四桥横。猿猴渐解擎书策，鹦鹉新能唤佛名。酒旆静垂墙杏雨，茶铛闲试砌莎晴。连年固自穷幽讨，新试频伽一两声。
垂髫便衣绿荷衣，两见龙飞圣主时。举世恩荣俱合换，唯吾忧患只该披。收藏尽好随腰带，提掇应堪傲鬓丝。试使著来门外立，精神犹胜似钟馗。
晓日晴岗路未分，昔年钟磬隔林闻。龙归古洞千岩雨，人卧空山半榻云。异草灵苗交晚翠，野兰芳芷杂秋芬。何时得似山中鹤，脱却鸡群友鹿群。
作者于今星样稀，凄其望古驷难追。空桑枯竹陶元亮，玉佩琼璩杜拾遗。自笑吟秋如懒妇，可能击鼓和冯夷。报章不作南金直，惭愧君家丙稿诗。
转柁初投独树村，杖藜因叩小蓬门。殷勤翁媪吹茅火，饤饾鸡豚荐瓦樽。剩喜平时无暴客，祇愁连雨没禾根。招邀纵简真淳在，欲去犹嗔稚子喧。
山腰摘菜穿云里，山嘴吹烟接云起。响边樵唱路幽幽，白处鹅群波弥弥。临堤野毛槽盛水，破璧方帘自撩纸。相应不望袅蹄金，落得清闲养妻子。
巷居南北喜相依，不患逢秋得句稀。采撷正当黄菊早，登临宁叹白云飞。奉觞寿主欢宜洽，剪发邀宾志莫违。从此维摩方丈室，散花香满老莱衣。
奉真祠宇并丹房，露下层坛夜未央。玉绣球明依砌树，翠鬘云转罨炉香。何心轻举氛尘外，但愿闲居岁月长。却上竹舆归去路，约斋灯认隔林光。
石门一望路迢迢，五老峰高耸碧霄。泉挂珠帘当洞口，烟拖练带束山腰。香炉捧出仙人掌，辇辂行过织女桥。午夜月明天似水，鹤归松顶听吹箫。
小畦香雨碧飔飔，分得新苗旋作篱。为待繁英供采掇，故寻异本鬭芳奇。野人自爱编青障，老圃先教拥绿泥。浊酒预拼重九约，狂风莫损最高枝。
贡余自合到侯王，谁遣甘芳入苋肠。野客惊看龙凤銙，家人学试蟹鱼汤。题来谏议三封印，分到尚书八餠纲。尽洒从前腥腐气，时时浇取简编香。
计拙难敷食与衣，惟将侠气借相知。何如冯子归弹铗，争似毛生立见锥。清世翩翩谁是美，尘寰碌碌已称奇。有时举翮连云起，不比函关一只鸡。
一家千里赴吴陵，沿道迟留不问程。风物萧条乡愈远，山川开豁眼增明。春田未有归耕计，夜雨聊听对榻声。幸向莱庭同戏彩，回头终有愧难兄。
食贫宁问肉如陵，且喜官曹简事程。千里平淮随地阔，一江远水照天明。几多怀古登临意，时作搔头讽咏声。酬唱敢希珠树秀，粗分菽麦异周兄。
舟渡金山过广陵，湾头略可计淮程。回瞻建业祥烟绕，北望长安落日明。野旷春农虚地力，霜清晓角动边声。中原雠耻非难复，子弟皆思死父兄。
阿连诞世在兹晨，月吐三更恰半春。幸有斑衣堪共戏，何妨绿酒正相亲。雍雍已觉和为贵，勉勉当思德有邻。所愿百年长膝下，不劳相望似参辰。
长拘栖寓季微官，携杖扶车愧二难。翘首云山鱼雁远，关心岁月骨毛寒。方来负米还为养，未遂承颜数问安。何日庭前环戏彩，共馨夕膳洁晨餐。
家贫常产遽萧然，只把诗书代力田。谋道固宜耽乐内，却行安可望追前。置锥今日忧无地，摛藻他时喜掞天。富贵学成终自有，服膺当务益拳拳。
初度追思夜向晨，敢安暇逸负青春。鸰原友悌同三益，鹤发康宁拱二亲。未遂功名酬诲育，勉将诚孝信乡邻。从今且愿蒙天祐，日侍慈颜拜北辰。
心处中虚治五官，物来能应固非难。移忠益本居家孝，阅暑知曾历岁寒。父子赓歌真内乐，弟兄分职赖居安。何妨菽水为欢养，会有时来诏赐餐。
学山初不止邱陵，骥子终期万里程。莫问官曹今落寞，正须人物自高明。斗升聊可为亲养，岁月行看播治声。膝下团𪢮事文史，此身何幸忝居兄。
生于陵者自安陵，何事驱驰较驿程。却望乡山千里隔，共看淮月一轮明。官闲足遂吟哦乐，俸薄休形叹息声。最幸一家仍聚首，不须嗟弟与瞻兄。
生憎世俗迭相陵，反己工夫有度程。大学在先知本末，中庸当务造诚明。谆谆自昔承严训，默默终年愧令声。至道不须由外索，事亲友弟及从兄。
厄穷那复值凶年，典尽贫家五亩田。暂给箪瓢居巷内，且将经史向窗前。潜心矻矻先修己，安命栖栖不怨天。爵禄功名宜自取，尤当勉力务勤拳。
青山不断烟苍苍，梅花如雪东风香。春来天地恰十日，眼见草木生辉光。清溪行舟暮鸣橹，并舡开樽共君语。人生邂逅自可怜，明日江东听江雨。
去年东上虎头滩，今年西踏虎头山。定无万里封侯相，且复两川行脚还。眼中金马碧鸡路，坐上铜梁玉垒关。丈夫万事付前定，长啸往来天地间。
杉松庑门森老苍，佛屋深夜幡花香。借床健倒恍何处，梦随潜鱼听夜榔。咿哑禽语晓光浄，蟋蟀草鸣朝雨凉。哦诗出门怀二妙，春涨绕山湖水黄。
凶年满目灶无烟，籴贵家贫且鬻田。虽暂忧饥茅屋下，终期射策玉墀前。文辞华实宜撑腹，际运穷通一任天。有志会须能卒事，岂令久困握空拳。
乍晴天宇莹无尘，短策轻衫发兴新。过鸟一声如劝客，青山万叠总迎人。回头便与氛埃隔，入眼真于水石亲。尽意登临休计日，此行端不负芳春。
万杉夹道磴千盘，岩水溪风彻骨寒。坐久云烟过庭角，睡余星斗转阑干。登临不尽山川险，景物无穷世界宽。会得人生安乐法，不须禅板与蒲团。
倦行白雨翠云中，投宿禅房听晓钟。弹压山川诗未老，留连岩壑兴何浓。回看尘世频三叹，上彻天关更几重。径欲乘风此仙去，时时笙鹤下前峰。
刘樊蝉蜕此登仙，老木当年已插天。玉骨半枯犹秀润，苍皮新长已荣鲜。蟠桃时熟三千岁，铜狄重摩五百年。化鹤未归山寂寂，徘徊谁与问因缘。
翛然身在妙高峰，下有雷霆走白龙。已觉仙风换肌骨，更无尘土到心胸。悠悠今古三千劫，莽莽山川几万重。云北云南一长啸，为留余响振岩松。
绝壑高崖面面雄，一峰孤起白云中。山连飞瀑斜通寺，人在危亭半倚空。把酒登临非易得，题诗摹写最难工。谁知妙意无穷尽，都在幽人一笛风。
瓜熟青门好去官，此身如系欲行难。望随鸿雁春风北，梦绕庭闱夜月寒。即是抱琴归栗里，未能骑马向长安。萧条甘旨应无计，好在藜羹日厌餐。
扁舟祖饯出西陵，千里经行小作程。樽俎笑谈多雅故，江湖霜日久晴明。只今斗室寒厅夜，任听回风急雪声。天报双亲占后福，绝交何畏孔方兄。
灌园何必学于陵，吾事胸中有准程。三鬴宦游甘寂寞，百年心迹定分明。逍遥朱墨尘埃外，娱戏文章金石声。侍奉亲闱有余乐，不惭宜弟更宜兄。
风饕雪虐苦侵陵，已免寒舟问水程。苇屋虚檐交夜气，边城疏鼓逗天明。囊空尚可充饥色，官冷何妨远市声。且办新𥬠供一笑，竹君清绝对梅兄。
恭承弧矢射芳晨，三纪风光又一春。深喜团𪢮娱父母，何当合沓燕宾亲。百年好共成门户，千万宁忧欠宅邻。满酌期兄增壮志，相携平步上星辰。
少日胸中万丈虹，著书老尚有新功。同乡我惜知君晚，善士天胡赋此穷。无椁去年悲孔鲤，有家何地客梁鸿。秋风萧瑟行吟里，应有中郎识爨桐。
浮云富贵适堪怜，烈士襟期定不然。拭目去为三岛客，此心莫负九重天。虽云小草容同味，敢与昌阳较引年。下直如寻故人梦，书来同我钓鱼船。
铁马横戈三十秋，天涯肯忘旧交游。看君材气万人敌，何日关河一战收。判把身心专报国，不忧骨相晚封侯。尊前感动书生恨，听说当年下宿州。
轩然意气决浮云，见子真堪辟楚氛。未许坐驰能万里，故应守约对三军。磨礲心事须经历，斟酌人情有见闻。且办工夫成郢质，可无老手为挥斤。
闽岭淮堧忆细侯，更烦东作谢公州。清规已出百城上，仁气便销千里愁。好去彩衣娱寿斚，归来紫橐奉宸旒。马前雁荡风烟里，几许新诗答素秋。
分手三年不易逢，一觞淮海酹西风。书生君独忧当世，末路人谁识此翁。故国青山愁夜鹤，孤舟白发映秋蓬。归欤束缚公车疏，努力豚蹄祝岁丰。
去去瀛洲蜕骨仙，旧游还似九江传。尘埃下视三千界，文字勤追二百年。宦达有时聊尔耳，才难自古不其然。临分更吐平生话，有底闲愁到酒边。
巾山秋思俯晴江，樽酒怀人惜异邦。千里谁能携客枕，一灯还此对寒窗。圣门莫忘心期远，文鼎何妨笔力扛。去去成名深自警，白云飞处倚门双。
近识城南吴市仙，千岩活句得真传。令人向壁卧三日，悔我读书空十年。樽酒细论还得否，风帆欲去独依然。从今千里清秋梦，长在高山流水边。
城上西风草欲霜，登临聊不负重阳。江山远近秋容老，云树参差野意长。一笑四人真莫逆，百年此会定难忘。不妨小学陶公醉，篱下寒花恰半香。
中兴尚有名臣子，江表能余正始音。拟赞经纶须老手，更分符竹此何心。麒麟阁上风云旧，烟雨楼前山水深。世事由来偶然耳，公余端不废清吟。
一廛谁问野人居，三径重迂长者车。不讶经年忘造请，应怜畏影正逃虚。举头凫舄双飞去，送目鹏霄万里初。青琐黄扉对宫烛，相思肯寄一行书。
一朝倾盖更倾心，颇畏人惊语太深。乍可陶庐烦送酒，难堪偃室傍鸣琴。君今此去班群玉，我亦何言托断金。啼鴂飞花春又了，萧萧风雨卧山林。
世缘伤巧亦伤多，万古浮云瞬息过。唯有平心供日用，妙于养气发天和。细看局度兼诸老，谁道人才各一科。卓鲁从来公辅器，攀辕卧辙奈君何。
眼明那得许精神，为问凡花隔几尘。雪月故为三益友，乾坤又付一番春。诗情消得吟成瘦，画手终应苦未真。于我心期独何事，小窗清夜绝相亲。
肌肤冰雪定何神，不用灵犀自辟尘。一笑未妨娱独夜，百花谁敢鬭先春。孤山诗侣须君复，吴市仙踪只子真。此外纷纷莫相污，风姨月姊故情亲。
未将春草贮鸣蛙，寂寞西湖处士家。正喜数枝斜更好，聊沽一醉醒还赊。骨清是我冰霜侣，心赏从渠锦绣华。不厌相过娱夜永，摘芳和雪试煎茶。
春欲归时岂得留，杜鹃声里翠阴稠。柳桥总是千丝恨，花径真成万点愁。东土云山供我老，西湖风月称公游。相逢一笑难重觅，急趁余芳醉玉舟。
灯火笙歌别海壖，诏书归觐九重天。已将清浄安齐国，不使声名减颍川。题品人才看赞赞，扶持皇极在平平。文星旧与文昌亚，今贯三台更炳然。
妙绝人间独此逢，石龟峰下野桥东。亭亭玉骨冰肌子，栉栉苍髯绿发翁。偃蹇生怀千古意，萧疏元是一家风。何妨少入时人眼，鼎鼐终论第一功。
渺渺湖风引桂舟，竹舆沙径晚山稠。千峰影底鸣双涧，三伏日中含九秋。邂逅襟期俱洒落，等闲归计少迟留。何时更约云门路，踏破青鞋布袜休。
年来爱雪起清晨，已污纷纷车马尘。何似柴扉终日闭，静看玉宇一番新。孤吟岂必烦余子，小酌仍先寿我亲。更喜丰年报消息，力田甘作太平民。
十日山阴雪塞门，晓来飞霰尚纷纷。扁舟忽忆寻安道，载酒还成访子云。便喜晴湖光璀璨，何妨归路日黄曛。侯家燠馆多良宴，此段风流恐未闻。
海风吹月动苍茫，欲往从君道路长。羁羽沈鳞徒影响，秋鸿社燕各炎凉。纷纷忍逐尘埃尽，落落犹期日月光。想得清吟散愁独，书来金薤翦琳琅。
出门烟水思微茫，客里行吟晚兴长。万里云霄自今古，百年毛发几暄凉。人间但有诗书乐，眼底何须印绶光。遥夜青灯耿霜月，非君谁共语琅琅。
生来不着尘泥涴，天下何妨名字多。一世炎凉独风月，四时荣落付烟波。自知根节全冰玉，人道丰姿照绮罗。濯濯晨光香十里，为君敲桨叫吴歌。
文章千古一毫端，妙处工夫到底难。春色无边知造化，海风不断识波澜。看君健笔凌霄汉，照我清窗醒肺肝。宝剑莫忧人未识，光芒须动斗牛寒。